REGOLAMENT TA’ IMPLIMENTAZZJONI TAL-KUMMISSJONI (UE) 2020/1081

tat-22 ta’ Lulju 2020

li jimponi dazji kumpensatorji definittivi fuq l-importazzjonijiet tal-ħġieġ solari li joriġinaw mir-Repubblika tal-Poplu taċ-Ċina wara rieżami ta’ skadenza skont l-Artikolu 18 tar-Regolament (UE) 2016/1037 tal-Parlament Ewropew u tal-Kunsill

IL-KUMMISSJONI EWROPEA,

Wara li kkunsidrat it-Trattat dwar il-Funzjonament tal-Unjoni Ewropea,

Wara li kkunsidrat ir-Regolament (UE) 2016/1037 tal-Parlament Ewropew u tal-Kunsill tat-8 ta’ Ġunju 2016 dwar il-protezzjoni kontra importazzjonijiet sussidjati minn pajjiżi li mhumiex membri tal-Unjoni Ewropea (1) (“ir-Regolament bażiku”), u b’mod partikolari l-Artikolu 18 tiegħu,

Billi:

1. PROĊEDURA

1.1. Miżuri fis-seħħ

(1) F’Mejju 2014, il-Kummissjoni imponiet dazji kumpensatorji definittivi fuq l-importazzjonijiet tal-ħġieġ solari li joriġinaw mir-Repubblika tal-Poplu taċ-Ċina (“ir-RPĊ” jew “iċ-Ċina”) permezz tar-Regolament ta’ Implimentazzjoni tal-Kummissjoni (UE) Nru 471/2014 (2) (“l-investigazzjoni oriġinali”).

(2) Id-dazji kumpensatorji individwali li hemm fis-seħħ bħalissa jvarjaw minn 3,2 % sa 17,1 %. Il-kumpaniji l-oħrajn kollha huma soġġetti għal dazju ta’ 17,1 % li japplika għall-pajjiż kollu (“il-miżuri fis-seħħ”).

(3) F’Mejju 2014, fi proċedimenti separati, il-Kummissjoni imponiet ukoll dazji anti-dumping li jvarjaw minn 0,4 % għal 36,1 % (3). F’Awwissu 2015, wara investigazzjoni mill-ġdid ta’ assorbiment, il-Kummissjoni emendat il-miżuri anti-dumping permezz tar-Regolament ta’ Implimentazzjoni tal-Kummissjoni (UE) 2015/1394 (4).

1.2. Bidu ta’ rieżami ta’ skadenza

(4) Wara l-pubblikazzjoni ta’ avviż dwar l-iskadenza imminenti tal-miżuri kumpensatorji fis-seħħ (5), EU ProSun Glass (“l-applikant”), li tirrappreżenta aktar minn 25 % tal-produzzjoni totali tal-Unjoni ta’ ħġieġ solari, talbet li jinbeda rieżami ta’ skadenza fit-13 ta’ Frar 2019 (“talba għal rieżami”). Argumentat li l-iskadenza tal-miżuri oriġinali aktarx twassal għal kontinwazzjoni jew rikorrenza tas-sussidjar u għal kontinwazzjoni jew rikorrenza ta’ dannu għall-industrija tal-Unjoni.

(5) F’konformità mal-Artikolu 10(7) tar-Regolament bażiku, il-Kummissjoni nnotifikat lill-Gvern tar-Repubblika tal-Poplu taċ-Ċina (“GTĊ”), qabel il-bidu tal-proċediment li kienet irċeviet talba għal rieżami ddokumentata kif xieraq. Il-Kummissjoni stiednet lill-GTĊ għall-konsultazzjonijiet bl-għan li s-sitwazzjoni tiġi ċċarata rigward il-kontenut tat-talba għal rieżami u biex jaslu għal soluzzjoni maqbula reċiprokament. Il-GTĊ aċċetta l-offerta tal-konsultazzjonijiet li sussegwentement saru fl-10 ta’ Mejju 2019. Tul il-konsultazzjonijiet, ma nstabet l-ebda soluzzjoni maqbula reċiprokament. Il-GTĊ ma kompliex jikkoopera.

(6) Fl-14 ta’ Mejju 2019, il-Kummissjoni ħabbret, permezz ta’ notifika ppubblikata f’Il-Ġurnal Uffiċjali tal-Unjoni Ewropea (6) (“in-Notifika ta’ Bidu”), il-bidu ta’ rieżami ta’ skadenza tal-miżuri kumpensatorji skont l-Artikolu 18 tar-Regolament bażiku.

1.3. Investigazzjoni

1.3.1. Il-perjodu ta’ investigazzjoni tar-rieżami u l-perjodu ta’ analiżi

(7) Il-perjodu ta’ investigazzjoni tar-rieżami (“PIR”) kopra l-perjodu mill-1 ta’ Jannar 2018 sal-31 ta’ Diċembru 2018. L-eżami tax-xejriet rilevanti għall-valutazzjoni tal-probabbiltà ta’ kontinwazzjoni jew rikorrenza tal-ħsara kien ikopri l-perjodu mill-1 ta’ Jannar 2015 sal-aħħar tal-PIR (“il-perjodu ta’ analiżi”).

1.3.2. Partijiet interessati

(8) Fin-Notifika ta’ Bidu l-Kummissjoni stiednet lill-partijiet interessati kollha biex jipparteċipaw fl-investigazzjoni. B’mod partikolari, ikkuntattjat lill-applikant, lill-produtturi magħrufa fl-Unjoni, lill-produtturi esportaturi magħrufa fir-RPĊ, lill-importaturi mhux relatati magħrufa, lill-utenti tal-prodott taħt rieżami fl-Unjoni, u lill-awtoritajiet tar-RPĊ.

(9) Il-partijiet interessati kollha ġew mistiedna jesprimu l-fehmiet tagħhom, jippreżentaw l-informazzjoni u jipprovdu evidenza ta’ sostenn fil-limiti ta’ żmien stabbiliti fin-Notifika ta’ Bidu. Il-partijiet interessanti ngħataw ukoll l-opportunità li jagħmlu talba bil-miktub għal seduta ta’ smigħ mas-servizzi ta’ investigazzjoni tal-Kummissjoni u/jew mal-Uffiċjal tas-Smigħ fi proċedimenti kummerċjali (“l-Uffiċjal tas-Smigħ”).

(10) Wieħed mill-prodotturi tal-Unjoni talab li ismu jibqa’ kunfidenzjali minħabba li l-parteċipazzjoni tal-grupp ta’ kumpaniji li huwa parti minnu fil-proċedimenti jista’ jkollha riperkussjonijiet fuq in-negozju tal-grupp fiċ-Ċina u minħabba l-biża’ ta’ ritaljazzjoni mill-klijenti tiegħu implikati f’din l-investigazzjoni. Il-Kummissjoni eżaminat it-talba. Hija qieset li s-sempliċi preżenza tal-grupp fiċ-Ċina kienet tiddeskrivi periklu astratt u ma kinitx biżżejjed biex tissarraf f’theddida konkreta ta’ ritaljazzjoni. Ma kien hemm l-ebda element ta’ prova konkreta li nġab għall-attenzjoni tas-servizzi tal-Kummissjoni f’dan ir-rigward. Barra minn hekk, l-ebda negozju tal-grupp fiċ-Ċina ma kien relatat speċifikament man-negozju tal-ħġieġ solari. Fuq din il-bażi, il-Kummissjoni ddeċidiet li tiċħad it-talba.

(11) Il-kumpanija rrikorriet għand l-Uffiċjal tas-Smigħ dwar il-kwistjoni. L-Uffiċjal tas-Smigħ approva ċ-ċaħda tal-Kummissjoni minħabba li qies li t-talba għall-anonimat kienet ibbażata fuq suppożizzjonijiet ta’ ritaljazzjoni minflok fuq theddidiet reali għall-kumpanija jew għall-grupp, u minħabba li l-kumpanija ma kienet ipprovdiet l-ebda fatt jew informazzjoni ġodda li jkunu jiġġustifikaw bidla fid-deċiżjoni preċedenti.

(12) Bosta partijiet talbu li jsir smigħ mas-servizzi tal-Kummissjoni. Saret seduta ta’ smigħ bejn is-servizzi tal-Kummissjoni u ż-żewġ produtturi tal-Unjoni fil-kampjun fid-9 ta’ Jannar 2020. Fil-11 ta’ Frar 2020, saret seduta ta’ smigħ mal-REC Group, ma’ Solitek u ma’ EU ProSun, assoċjazzjoni li trrappreżenta bosta utenti. Is-seduti ta’ smigħ kienu jikkonċernaw l-argumenti tal-partijiet differenti, li qegħdin imniżżlin f’aktar dettall fit-Taqsimiet minn 4 sa 6 dwar id-dannu u dwar l-interess tal-Unjoni.

1.3.3. Kampjunar

(13) Fin-Notifika ta’ Bidu, il-Kummissjoni indikat li hija tista’ tieħu kampjuni mill-partijiet interessati skont l-Artikolu 27 tar-Regolament bażiku.

1.3.3.1. Kampjunar tal-produtturi tal-Unjoni

(14) Fin-Notifika ta’ Bidu, il-Kummissjoni ħabbret li hi kienet għażlet proviżorjament kampjun ta’ żewġ produtturi tal-Unjoni. Il-Kummissjoni għażlet il-kampjun abbażi tal-akbar volum ta’ produzzjoni u ta’ bejgħ tal-prodott simili li seta’ jiġi investigat raġonevolment fiż-żmien disponibbli. Il-kampjun kien jikkonsisti minn żewġ produtturi tal-Unjoni li jirrappreżentaw aktar minn 80 % tal-produzzjoni tal-Unjoni tal-prodott taħt rieżami. Il-Kummissjoni stiednet lill-partijiet interessati biex jikkummentaw dwar il-kampjun proviżorju. L-uniku kumment li rċeviet, mingħand l-applikant, kien favur il-kampjun. Il-kampjun huwa rappreżentattiv tal-industrija tal-Unjoni. Jikkonsisti miż-żewġ kumpaniji li ġejjin: — Saint-Gobain Glassolutions Isolierglass-Center GmbH (“Saint Gobain Solar”) — Interfloat u GMB Glasmanufaktur Brandenburg GmbH (“il-Grupp Interfloat”)

1.3.3.2. Kampjunar tal-importaturi

(15) Biex tiddeċiedi jekk il-kampjunar kienx meħtieġ u, jekk iva, biex tagħżel kampjun, il-Kummissjoni talbet lill-importaturi mhux relatati biex jipprovdu l-informazzjoni speċifikata fin-Notifika ta’ Bidu, u stednithom jipparteċipaw f’din l-investigazzjoni.

(16) L-ebda importatur mhux relatat fl-Unjoni ma kkoopera.

1.3.3.3. Il-kampjunar tal-produtturi esportaturi fir-RPĊ

(17) Sabiex tiddeċiedi jekk il-kampjunar kienx meħtieġ rigward il-produtturi esportaturi u, jekk iva, sabiex tagħżel kampjun, il-Kummissjoni talbet lill-produtturi esportaturi magħrufa kollha fir-RPĊ sabiex jipprovdu l-informazzjoni speċifikata fin-Notifika ta’ Bidu. Barra minn hekk, din talbet lill-Missjoni tar-Repubblika tal-Poplu taċ-Ċina għall-Unjoni Ewropea biex tidentifika u/jew tikkuntattja lil produtturi esportaturi oħrajn, jekk hemm, li jistgħu jkunu interessati jipparteċipaw fl-investigazzjoni.

(18) L-ebda kumpanija mir-RPĊ ma ppreżentat ruħha fiż-żmien li ngħata. Kumpanija partikolari bagħtet tard it-turija ta’ interess tagħha, iżda eventwalment ma kkooperatx.

(19) Konsegwentement, il-Kummissjoni infurmat lill-awtoritajiet tar-RPĊ permezz tan-Note Verbale tal-24 ta’ Mejju 2019, li kellha l-ħsieb li tirrikorri għall-użu tal-fatti disponibbli skont l-Artikolu 28(1) tar-Regolament bażiku meta teżamina l-kontinwazzjoni jew ir-rikorrenza tas-sussidjar. L-awtoritajiet tar-RPĊ ma rrispondewx għan-Note Verbale.

1.3.4. Kwestjonarji u żjarat ta’ verifika

(20) Il-Kummissjoni bagħtet kwestjonarji lill-GTĊ u liż-żewġ produtturi tal-Unjoni inklużi fil-kampjun. Il-GTĊ ma pprovda l-ebda tweġiba għall-kwestjonarju. Iż-żewġ produtturi tal-Unjoni inklużi fil-kampjun wieġbu għall-kwestjonarju.

(21) Mingħajr preġudizzju għall-applikazzjoni tal-Artikolu 28 tar-Regolament bażiku, il-Kummissjoni vverifikat l-informazzjoni kollha li qieset neċessarja biex tiddetermina l-probabbiltà tal-kontinwazzjoni jew rikorrenza ta’ sussidjar u dannu, kif ukoll l-interess tal-Unjoni. Saru żjarat ta’ verifika fil-bini taż-żewġ produtturi tal-Unjoni inklużi fil-kampjun.

1.3.5. Proċedura sussegwenti

(22) Fis-26 ta’ Mejju 2020, il-Kummissjoni żvelat il-fatti u l-kunsiderazzjonijiet essenzjali li fuq il-bażi tagħhom kien beħsiebha żżomm id-dazji kumpensatorji fis-seħħ. Il-partijiet kollha ngħataw perjodu li fih setgħu jikkummentaw dwar l-iżvelar. L-applikant, EU ProSun u l-assoċjazzjoni tal-industrija tal-manifattura fotovoltajka tal-Unjoni, il-European Solar Manufacturing Council (“ESMC”), ippreżentaw il-kummenti.

(23) Il-kummenti li għamlu l-partijiet interessati ġew ikkunsidrati mill-Kummissjoni u ttieħdu inkunsiderazzjoni, fejn xieraq. Saret seduta ta’ smigħ bejn is-servizzi tal-Kummissjoni u EU ProSun fid-9 ta’ Ġunju 2020.

2. PRODOTT TAĦT RIEŻAMI U L-PRODOTT SIMILI

2.1. Prodott taħt rieżami

(24) Il-prodott taħt rieżami huwa ħġieġ solari magħmul minn ħġieġ ċatt ittemprat bil-ġir tas-soda, b ’ kontenut tal-ħadid ta’ anqas minn 300 ppm, trażmittanza solari ta’ aktar minn 88 % (imkejla skont l-AM1,5 300-2 500 nm), reżistenza għas-sħana sa 250 °C (imkejla skont l-EN 12150), reżistenza għal xokkijiet termali ta’ Δ 150 K (imkejla skont l-EN 12150) u li jkollu saħħa mekkanika ta’ 90 N/mm2 jew aktar (mkejla skont l-EN 1288-3), li bħalissa jaqa’ taħt il-kodiċi NM ex 7007 19 80 (kodiċijiet TARIC 7007198012, 7007198018, 7007198080 u 7007198085) u li joriġina fir-Repubblika tal-Poplu taċ-Ċina (“il-prodott taħt rieżami”, komunement imsejjaħ “ħġieġ solari”).

(25) Il-ħġieġ solari jista’ jkollu disinn jew le, b’superfiċe trasparenti jew diffuża, b’tipi ta’ xfarijiet differenti. Jista’ jkun hemm motifi differenti fuq iż-żewġ naħat tal-ħġieġa, jew il-motif jista’ jkun fuq naħa waħda biss. Il-ħġieġ solari jista’ jkun imtaqqab, u jista’ jiġi wkoll stampat permezz tal-applikazzjoni ta’ kuluri taċ-ċeramika, pereżempju. Is-superfiċe tal-ħġieġ tista’ tiġi ttratata bl-użu ta’ teknoloġiji differenti. L-aktar waħda komuni hija kisja antiriflessi li tiġi applikata qabel jew wara l-proċess tal-ittemprar. Teknoloġiji oħra jippermettu l-ħġieġ solari jinkesa b’saffi funzjonali rqaq li jipprovdu proprjetajiet ta’ trażmittenza akbar, awtopulitura, kontra l-ħmieġ jew ta’ ebusija.

(26) Il-ħġieġ solari huwa wieħed mill-komponenti li jintużaw biex isiru l-moduli fotovoltajċi tas-siliċju kristallin u moduli fotovoltajċi b’rita rqiqa għall-produzzjoni tal-elettriku kif ukoll kolletturi tal-enerġija fototermika ċatti użati, pereżempju, biex jiġi ġġenerat il-misħun. Jista’ jintuża wkoll għall-bini tas-serer (l-hekk imsejjaħ “ħġieġ ortikulturali” jew “ħġieġ tas-serer”).

2.2. Prodott simili

(27) Kif stabbilit fl-investigazzjoni oriġinali, il-ħġieġ solari prodott u mibjugħ mill-industrija tal-Unjoni fl-Unjoni u l-ħġieġ solari prodott u mibjugħ fis-suq domestiku tar-RPĊ u l-ħġieġ solari importati fl-Unjoni mir-RPĊ għandhom l-istess karatteristiċi fiżiċi u kimiċi bażiċi u l-istess użi finali. Għalhekk, jitqiesu bħala prodotti simili fis-sens tal-Artikolu 2(c) tar-Regolament bażiku.

3. PROBABBILTÀ TA’ KONTINWAZZJONI JEW TA’ RIKORRENZA TAS-SUSSIDJAR

(28) F’konformità mal-Artikolu 18 tar-Regolament bażiku, u kif inhu miktub fin-Notifika ta’ Bidu, il-Kummissjoni l-ewwel eżaminat jekk huwiex probabbli li l-iskadenza tal-miżuri fis-seħħ twassal għal kontinwazzjoni jew rikorrenza tas-sussidjar.

3.1. Introduzzjoni: l-istatus tal-industrija tal-ħġieġ solari Ċiniża

(29) It-13-il Pjan ta’ Ħames Snin għall-Iżvilupp Ekonomiku u Soċjali Nazzjonali tar-RPĊ (“it-13-il Pjan ta’ Ħames Snin”), li jkopri l-perjodu 2016-2020 u għaldaqstant il-PIR, jenfasizza l-viżjoni strateġika tal-GTĊ għat-titjib u l-promozzjoni tal-industriji ewlenin, bħall-industrija tal-ħġieġ solari. It-13-il Pjan ta’ Ħames Snin huwa s-suċċessur tat-12-il Pjan ta’ Ħames Snin, li fih l-industrija tal-ħġieġ solari kienet ġiet irrakkomandata bħala qasam ewlieni tal-iżvilupp tal-manifattura.

(30) Il-Kapitolu 30 tat-13-il Pjan ta’ Ħames Snin jesprimi l-impenn tal-GTĊ li “[jibni] Sistema Moderna tal-Enerġija”. It-Taqsima 1 ta’ dak il-Kapitolu, b’mod partikolari, tipprovdi evidenza b’saħħitha li l-GTĊ għadu jqis l-industrija tal-ħġieġ solari bħala industrija inkoraġġuta. Tabilħaqq, fit-Taqsima 1 naqraw li “[l-GTĊ] se jkompli jagħti l-impetu għall-iżvilupp ta’ (…) l-enerġija fotovoltajka”, u li “[l-GTĊ] se jkompli jtejjeb il-politiki ta’ appoġġ għall-ġenerazzjoni tal-enerġija mill-enerġija (…) solari”. Barra minn hekk, “l-iżvilupp ta’ (…) enerġija fotovoltajka fir-reġjuni tat-Tramuntana, tal-Grigal u tal-Majjistral u fiż-żoni kostali” se jiġi ottimizzat fil-kuntest tal-Proġetti tal-Iżvilupp tal-Enerġija. Dawn is-siltiet juru li l-GTĊ qed ikompli jappoġġa lill-industrija tal-enerġija solari li għaliha l-ħġieġ solari huwa essenzjali u għalhekk jifforma parti integrali mill-iżvilupp tal-industrija tal-enerġija solari.

(31) It-13-il Pjan dwar il-Materjal tal-Bini jsemmi wkoll tipi differenti ta’ ħġieġ, inkluż ħġieġ u prodotti tal-kwarz ta’ purità għolja, ħġieġ miksi ta’ prestazzjoni għolja multifunzjonali, teknoloġija ta’ preparazzjoni għall-ħġieġ elettriku/termokromiku, teknoloġija ta’ preparazzjoni għall-prodotti tal-ħġieġ li jintegraw struttura u funzjoni fotovoltajka u fototermali.

(32) Fl-2018, il-GTĊ ħareġ miżuri regolatorji ġodda għall-installazzjonijiet fotovoltajċi, l-Avviż dwar il-Ġenerazzjoni tal-Enerġija Fotovoltajka tal-2018 (magħrufa bħala “l-politika 531”, minħabba li ġiet imħabbra fil-31 ta’ Mejju 2018), filwaqt li żamm is-sussidji iżda b’xi tnaqqis. Skont din il-politika, il-gvern Ċiniż naqqas b’mod sinifikanti l-kwota għall-kapaċità solari ġdida fis-sena li hija eliġibbli għas-sussidji statali.

(33) L-iżvilupp ekoloġiku huwa wkoll inkoraġġut fl-istrateġija Made in China 2025 (“MIC2025”). Il-ħġieġ huwa appoġġat taħt l-MIC2025, u b’mod partikolari huwa inkluż fil-katalogu tal-2016 tal-erba’ żviluppi industrijali essenzjali (MIC2025), fil-Kapitolu 9, “Materjali Ġodda”, is-sottotaqsima II, “Materjali bażiċi ewlenin”: in-numru 24 jelenka materjali bbażati fuq il-ħġieġ u n-numru 29 iniżżel ħġieġ u prodotti tal-kwarz ta’ purità għolja.

(34) Barra minn hekk, id-“Deċiżjoni Nru 40 tal-Kunsill tal-Istat dwar il-Promulgazzjoni u l-Implimentazzjoni tad-“Dispożizzjonijiet Temporanji li Jippromwovu l-Aġġustament tal-Istruttura Industrijali” (li, flimkien mad-“Dispożizzjonijiet Temporanji li Jippromwovu l-Aġġustament tal-Istruttura Industrijali” hija magħrufa bħala “d-Deċiżjoni Nru 40”) tiddikjara li l-GTĊ se jappoġġa b’mod attiv l-iżvilupp ta’ industriji ġodda tal-enerġija u jħaffef l-iżvilupp tal-enerġija solari (7); tagħti struzzjonijiet lill-istituzzjonijiet finanzjarji kollha biex jipprovdu appoġġ ta’ kreditu biss lil proġetti inkoraġġuti; u twiegħed l-implementazzjoni ta’ “politiki preferenzjali oħra dwar il-proġetti inkoraġġuti” (8).

(35) Barra minn hekk, id-Deċiżjoni Nru 9 tal-Kunsill tal-Istat dwar il-Promulgazzjoni u l-Implimentazzjoni tal-Katalogu ta’ Gwida għall-Aġġustament tal-Istruttura Industrijali (“id-Deċiżjoni Nru 9”) “tinkoraġġixxi attivament” lill-GTĊ u lill-aġenziji pubbliċi biex “jiggwidaw l-iżvilupp tal-industriji rilevanti, jottimizzaw it-titjib tal-istruttura industrijali”. Il-Punt 12(2) tad-Deċiżjoni Nru 9 isemmi b’mod speċifiku l-inkoraġġiment tal-produzzjoni ta’ “float glass ultraċar għall-industrija tal-enerġija solari.” Din id-deċiżjoni, li kienet fis-seħħ sal-2020, ġiet sostitwita fl-2019 bid-“Deċiżjoni Nru 29 tal-Kummissjoni Nazzjonali għall-Iżvilupp u r-Riforma dwar il-Promulgazzjoni u l-Implimentazzjoni tal-Katalogu ta’ Gwida għall-Aġġustament tal-Istruttura Industrijali (Edizzjoni tal-2019)”, bl-istess referenza fil-Punt 12(2).

(36) Finalment, il-Pjan Nazzjonali għall-Iżvilupp Xjentifiku u Teknoloġiku fit-Terminu Medju u Twil (2006–2020), li jkopri l-PIR, iwiegħed li “jagħti l-ewwel prijorità lill-finanzjament tal-politiki”, “jinkoraġġixxi lill-istituzzjonijiet finanzjarji sabiex jagħtu appoġġ ta’ kreditu preferenzjali lil proġetti ta’ industrijalizzazzjoni nazzjonali kbar fix-xjenza u t-teknoloġija”, li “jħeġġeġ lill-istituzzjonijiet finanzjarji sabiex itejbu u jsaħħu s-servizzi finanzjarji għall-intrapriżi ta’ teknoloġija avvanzata” u li “jimplimenta l-politiki ta’ taxxa preferenzjali biex jippromwovi l-iżvilupp ta’ impriżi ta’ teknoloġija avvanzata”. Minħabba li mill-inqas xi wħud mill-produtturi esportaturi tal-ħġieġ solari jikkwalifikaw bħala “Intrapriża ta’ Teknoloġija Avvanzata u Ġdida” (High and New Technology Enterprise, HNTE), dan il-Pjan Nazzjonali jkompli jżid mal-istatus tal-industrija tal-ħġieġ solari bħala industrija inkoraġġuta.

(37) Għalhekk il-konklużjoni hija li l-GTĊ għadu jqis lill-industrija tal-ħġieġ solari bħala waħda li għandha tiġi inkoraġġuta.

3.2. Nuqqas ta’ kooperazzjoni u l-użu tal-fatti disponibbli f’konformità mal-Artikolu 28(1) tar-Regolament bażiku

(38) Kif imsemmi qabel fit-Taqsima 1.3.3.3 kien produttur esportatur wieħed biss li ppreżenta ruħu lill-Kummissjoni (tard) iżda eventwalment iddeċieda li ma jikkooperax. Għaldaqstant il-Kummissjoni użat il-fatti disponibbli skont l-Artikolu 28(1) tar-Regolament bażiku.

(39) Fl-14 ta’ Ġunju 2019, il-Kummissjoni bagħtet kwestjonarju lill-GTĊ u infurmatu dwar in-nuqqas ta’ kooperazzjoni min-naħa tal-produtturi esportaturi. Il-kwestjonarju inkluda wkoll mistoqsijiet speċifiċi għall-Export Import Bank of China (“EXIM”) u ċ-China Export & Credit Insurance Corporation (“Sinosure”). Barra minn hekk, il-GTĊ intalab jibgħat appendiċi lill-banek imsemmija fl-ilment u lil istituzzjonijiet finanzjarji oħrajn li l-GTĊ kien jaf li pprovdew self lill-produtturi Ċiniżi tal-ħġieġ solari investigati fl-investigazzjoni oriġinali.

(40) Il-Kummissjoni ma rċeviet l-ebda risposta għal dawn it-talbiet mingħand il-GTĊ, EXIM jew Sinosure. Konsegwentement, il-Kummissjoni, permezz tan-Note Verbale tal-24 ta’ Lulju 2019, infurmat lill-GTĊ li kien beħsiebha tuża l-fatti disponibbli skont l-Artikolu 28(1) tar-Regolament bażiku rigward l-informazzjoni mitluba mingħand il-GTĊ, EXIM u Sinosure kif ukoll l-istituzzjonijiet finanzjarji relevanti. Il-GTĊ kien infurmat li sejba bbażata fuq il-fatti disponibbli setgħet tkun anqas favorevoli.

(41) Ma wasal l-ebda kumment f’dan ir-rigward. Il-Kummissjoni, f’konformità mal-Artikolu 28 tar-Regolament bażiku, qieset li l-użu tal-fatti disponibbli kien meħtieġ biex tkun tista’ tasal għal xi determinazzjonijiet rigward it-tkomplija tal-prattiki ta’ sussidju fiċ-Ċina fl-industrija tal-ħġieġ solari.

(42) Għalhekk, għall-analiżi tagħha l-Kummissjoni użat il-fatti kollha li kellha disponibbli, b’mod partikolari: — it-talba għal rieżami ta’ skadenza mill-Kummissjoni Ewropea skont l-Artikolu 18 tar-Regolament bażiku tat-13 ta’ Frar 2019 (“it-talba għal rieżami”); — is-sejbiet tal-investigazzjoni oriġinali; — is-sejbiet tal-aktar investigazzjonijiet kontra s-sussidji reċenti li l-Kummissjoni għamlet rigward l-industriji inkoraġġuti fiċ-Ċina, bħal pereżempju r-roti elettriċi (9) (“l-investigazzjoni dwar ir-roti elettriċi”), ċerti prodotti tal-azzar organiku (10) (“ir-rieżami ta’ skadenza COSP”), ċerta karta fina miksija (“ir-rieżami ta’ skadenza CFP”) (11), tajers tal-lorries (“l-investigazzjoni tat-tajers”) (12) jew tal-azzar irrumblat bis-sħana (“l-investigazzjoni HRF”) (13). — Dokument ta’ Ħidma tal-Persunal tal-Kummissjoni dwar distorsjonijiet sinifikanti fl-ekonomija tar-RPĊ għall-finijiet ta’ investigazzjoni ta’ difiża tal-kummerċ (“ir-rapport dwar iċ-Ċina”) (14).

3.3. Sussidju u programmi tas-sussidji eżaminati fl-investigazzjoni attwali

(43) Il-Kummissjoni eżaminat jekk kienx hemm kontinwazzjoni tas-sussidjar billi analizzat jekk is-sussidji kkumpensati fl-investigazzjoni oriġinali komplewx jibbenefikaw lill-industrija tal-ħġieġ solari.

(44) Il-Kummissjoni ddeċidiet li, fid-dawl tas-sejbiet ta’ din it-taqsima li jikkonfermaw l-eżistenza ta’ kontinwazzjoni tas-sussidjar rigward is-sussidji kkumpensati fl-investigazzjoni oriġinali, ma kienx hemm ħtieġa li jiġu investigati s-sussidji l-oħrajn kollha li l-applikant allega li jeżistu. Ladarba l-Kummissjoni tistabbilixxi li, skont l-Artikolu 18 tar-Regolament bażiku, hemm evidenza li ta’ kontinwazzjoni tas-sussidjar, mhuwiex neċessarju li jiġi stabbilit l-ammont eżatt ta’ sussidjar.

(45) Ma wasal l-ebda kumment wara d-divulgazzjoni lill-partijiet interessati.

3.3.1. Trasferiment dirett ta’ fondi (15)

3.3.1.1. Rati preferenzjali tas-self u tal-imgħax

(a) Sejbiet tal-investigazzjoni oriġinali

(46) Fl-investigazzjoni oriġinali (16), il-Kummissjoni kkonkludiet li l-banek tal-istat jew il-banek li fihom l-istat għandu interess kontrollanti f’dak li jirrigwarda l-parteċipazzjoni azzjonarja, li t-tnejn jissemmew bħala “SOCBs” huma korpi pubbliċi skont l-Artikolu 2(b) tar-Regolament bażiku. Barra minn hekk, ikkonkludiet li l-Artikolu 34 tal-Liġi tar-RPĊ dwar il-Banek Kummerċjali (il-liġi bankarja) teħtieġ li l-banek fir-RPĊ iwettqu l-attività tas-self tagħhom skont il-ħtiġijiet tal-ekonomija nazzjonali. Il-Kummissjoni kkonkludiet ukoll li d-Deċiżjoni Nru 9 u d-Deċiżjoni Nru 40 kellhom is-saħħa tad-dritt u li dawn id-deċiżjonijiet kienu jirrekjedu li l-banek jipprovdu l-appoġġ ta’ kreditu lill-industriji inkoraġġuti. B’konsegwenza, il-Kummissjoni kkonkludiet li l-SOCBs kienu jagħtu l-kontribuzzjonijiet finanzjarji skont l-Artikolu 3(1)(a)(i) tar-Regolament bażiku.

(47) Il-Kummissjoni kkonkludiet ukoll li l-Artikolu 34 tal-liġi bankarja japplika wkoll għall-banek bi sjieda privata fiċ-Ċina (17). Għaldaqstant, l-istrateġija tas-self kemm tal-SOCBs kif ukoll tal-banek bi sjieda privata hija fl-aħħar mill-aħħar deċiża mill-GTĊ. Il-Kummissjoni konsegwentement kienet tal-fehma li l-GTĊ jinkariga u jidderieġi lill-banek privati biex jagħtu l-kontibuzzjonijiet finanzjarji fis-sens tal-Artikolu 3(1)(a)(iv) tar-Regolament bażiku billi jsellfu lill-industriji inkoraġġuti.

(48) Rigward l-ispeċifiċità (18), il-Kummissjoni kienet tal-fehma li l-GTĊ għadda s-self preferenzjali lil għadd limitat ta’ industriji, fosthom l-industrija tal-ħġieġ solari. Il-Kummissjoni kkonkludiet li dan kien evidenti mit-12-il Pjan ta’ Ħames Snin u d-Deċiżjoni Nru 40. B’riżultat, il-kontribuzzjonijiet finanzjarji mogħtija mill-SOCBs u banek inkarigati jew diretti skont l-Artikolu 34 tal-liġi bankarja nstabu li kienu speċifiċi fis-sens tal-Artikolu 4(2)(a) tar-Regolament bażiku.

(49) Finalment, il-Kummissjoni fakkret li s-self fis-sens tal-Artikolu 3(1)(a)(i) tar-Regolament bażiku jkun ta’ benefiċċju għall-benefiċjarju tiegħu minħabba li jingħata b’termini aktar favorevoli milli l-benefiċjarju jkun jista’ jikseb fis-suq (19). Il-Kummissjoni kkonkludiet li dan kien tabilħaqq il-każ wara li ġew applikati l-fatti disponibbli.

(50) Ir-rata ta’ sussidjar stabbilita fl-investigazzjoni oriġinali għas-self preferenzjali lill-produtturi esportaturi tal-ħġieġ solari fil-kampjun varjat bejn 0 % għal 6,2 %, bir-rata tal-kumpaniji li ma kkooperawx tkun fil-livell ta’ 6,2 %.

(b) Tkomplija tal-programmi ta’ sussidjar

(51) Fit-talba għal rieżami u fl-annessi korrespondenti (20), l-applikant ipprovda evidenza li l-produtturi Ċiniżi tal-ħġieġ solari komplew jibbenefikaw minn self preferenzjali u rati tal-imgħax taħt ir-rata tas-suq mill-banek domestiċi fiċ-Ċina. Il-ħġieġ solari huwa industrija inkoraġġuta fit-13-il Pjan ta’ Ħames Snin (21), li wassal lill-Kummissjoni tikkonkludi li kemm l-SOCBs u l-banek privati għadhom obbligati jipprovdu finanzjament preferenzjali lill-industrija tal-ħġieġ solari Ċiniża skont l-Artikolu 34 tal-liġi bankarja.

(52) L-applikant ipprovda evidenza li l-SOCBs għadhom korpi pubbliċi skont it-test stabbiliti mill-Korp tal-Appell (22) minħabba li jwettqu funzjonijiet tal-gvern u, meta jagħmlu dan, jeżerċitaw l-awtorità tal-gvern. Speċifikament, l-applikant irrefera għas-sejbiet fl-investigazzjoni dwar ir-roti elettriċi (23) u r-rieżami ta’ skadenza CFP (24), li kkonfermaw il-pożizzjoni li ttieħdet mill-Kummissjoni fl-investigazzjoni oriġinali.

(53) It-talba għal rieżami kien fiha wkoll evidenza li l-banek privati għadhom inkarigati jew diretti mill-GTĊ meta jagħmlu determinazzjonijiet dwar is-self, minħabba li dawn ukoll huma inklużi fl-ambitu tal-Artikolu 34 tal-liġi bankarja. L-applikant ikkwota l-investigazzjoni reċenti dwar ir-roti elettriċi li fiha l-Kummissjoni qalet li t-13-il Pjan ta’ Ħames Snin ma jistax jitqies bħala “sempliċement [att] ta’ inkoraġġiment” u li “l-istituzzjonijiet finanzjarji kollha (inklużi l-istituzzjonijiet finanzjarji privati) li joperaw fiċ-Ċina taħt is-superviżjoni tas-CRBC ġew fdati u mogħtija direzzjonijiet mill-Istat fis-sens tal-Artikolu 3(1)(a)(iv), l-ewwel inċiż tar-Regolament bażiku, sabiex isegwu l-politiki governattivi u jipprovdu self b’rati preferenzjali lill-industrija tar-roti elettriċi” (25).

(54) Fin-nuqqas ta’ kooperazzjoni mill-GTĊ u mill-produtturi esportaturi tal-ħġieġ solari, ma ġie ippreżentat l-ebda argument li jistgħu jikkontestaw l-evidenza ppreżentata mill-applikant rigward is-sitwazzjoni attwali tas-sistema bankarja Ċiniża.

(55) Barra minn hekk, ir-rieżami ta’ skadenza COSP reċenti (26), l-investigazzjoni tat-tajers (27), l-investigazzjoni HRF (28) u r-rapport dwar iċ-Ċina (29) kkonfermaw il-konklużjoni li l-SOCBs jenħtieġ li jitqiesu bħala korpi pubbliċi, li jipprovdu finanzjament preferenzjali skont l-Artikolu 34 tal-liġi bankarja u li l-kopri privati huma inkarigati u diretti li jagħmlu preċiżament l-istess.

(c) Benefiċċju

(56) Fl-Anness 23 għat-talba ta’ rieżami, l-applikant ipprovda eżempju ta’ produttur esportatur Ċiniż li bbenefika jew li kien qed jibbenefika minn self preferenzjali abbażi tar-rapporti (semi)annwali tiegħu. Barra minn hekk, rapporti annwali oħrajn disponibbli għall-pubbliku tal-produtturi esportaturi indikaw li huma wkoll ibbenefikaw jew kienu bbenefikaw minn self preferenzjali (30).

(57) Fin-nuqqas ta’ kooperazzjoni mill-produtturi esportaturi tal-ħġieġ solari, il-Kummissjoni ma kellha l-ebda informazzjoni speċifika dwar il-kumpaniji li fuqhom seta’ jiġi kkalkulat l-ammont ta’ sussidji tul il-PIR. Madankollu, għall-konstatazzjoni ta’ kontinwazzjoni tas-sussidjar li saret fir-rieżami ta’ skadenza attwali, il-Kummissjoni ma qisitx li kien neċessarju li tali ammonti jiġu kkalkulati. L-evidenza fit-talba għal rieżami tindika li dawn l-ammonti xorta jkunu sinifikanti. M’hemm xejn uffiċjali li jindika li l-livell ta’ sussidjar kien naqas meta mqabbel mal-investigazzjoni oriġinali, li għalhekk huwa meqjus li kompla f’livell ogħla minn de minimis.

(d) Speċifiċità

(58) Il-programm ta’ sussidji inkwistjoni kien għadu speċifiku skont it-tifsira tal-Artikoli 4(2)(a) u 4(2)(b) tar-Regolament bażiku, minħabba li s-sitwazzjoni legali ma kinitx inbidlet u l-GTĊ għadu qed jinkoraġġixxi lill-industrija tal-ħġieġ solari (31).

(e) Konklużjoni

(59) Għalhekk, il-Kummissjoni kkonkludiet li hemm biżżejjed evidenza li turi li l-produtturi esportaturi komplew jirċievu self preferenzjali bħala sussidju kumpensabbli tul il-PIR.

3.3.1.2. Għotjiet u sussidji ad hoc

(a) Sejbiet tal-investigazzjoni oriġinali

(60) Fl-investigazzjoni oriġinali (32), il-Kummissjoni kkonkludiet li l-kumpaniji fil-kampjun irċevew għotjiet sinifikanti ta’ darba minn bosta awtorijiet governattivi f’bosta livelli tal-gvern, li rriżultaw f’benefiċċju tul il-PI. L-għotjiet inkwistjoni ngħataw lill-kumpaniji minn awtoritajiet governattivi fil-livell nazzjonali, provinċjali, tal-belt, tal-kontea jew tad-distrett u kollha dehru li kienu speċifiċi għall-kumpaniji kkonċernati, jew speċifiċi f’dak li jirrigwarda l-post jew it-tip ta’ industrija.

(61) Il-GTĊ naqas milli jipprovdi kwalunkwe informazzjoni ulterjuri dwar dawn l-għotjiet ta’ darba u naqas milli jidħol f’konsultazzjonijiet dwar dan is-suġġett. Għaldaqstant, il-Kummissjoni kkonkludiet, abbażi tal-evidenza miġbura dwar it-teħid ta’ dawn l-għotjiet mill-kumpaniji fil-kampjun u fin-nuqqas ta’ kwalunkwe informazzjoni oħra, li dawn l-għotjiet kienu trasferiment dirett ta’ fondi li taw benefiċċju lil min irċevihom, u b’hekk kienu sussidji fis-sens tal-Artikolu 3(1)(a)(i) u (2) tar-Regolament bażiku.

(62) Rigward l-ispeċifiċità, il-Kummissjoni nnutat li l-għotjiet kienu speċifiċi skont it-tifsira tal-Artikoli 4(2)(a) u 4(3) tar-Regolament bażiku minħabba li dehru li kienu limitati għal ċerti kumpaniji jew proġetti speċifiċi f’reġjuni speċifiċi. Il-Kummissjoni qalet ukoll li ma kienx hemm evidenza li l-għotjiet kienu jappartjenu għal programm aktar ġenerali ta’ sussiddji, u li ma kinux jissodisfaw ir-rekwiżiti ta’ nonspeċifiċità tal-Artikolu 4(2)(b) tar-Regolament bażiku.

(63) Ir-rata ta’ sussidjar stabbilita fl-investigazzjoni oriġinali għall-għotjiet lill-produtturi esportaturi tal-ħġieġ solari fil-kampjun varjat bejn 1.1 % għal 3,0 %, bir-rata tal-kumpaniji li ma kkooperawx tkun fil-livell ta’ 3,0 %.

(b) Tkomplija tal-programmi ta’ sussidjar

(64) Fit-talba għal rieżami u l-annessi korrespondenti (33), l-applikant ipprovda evidenza li l-produtturi esportaturi tal-ħġieġ solari komplew jibbenefikaw mill-għotjiet u s-sussidji ad hoc.

(65) L-applikant l-ewwel ikkwota rapport mir-Rappreżentant tal-Kummerċ tal-Istati Uniti, li identifika r-rwol tal-gvernijiet provinċjali u lokali fl-implimentazzjoni tal-politiki industrijali taċ-Ċina billi jidderieġu s-sussidji lejn setturi b’kapaċità żejda. L-applikant jargumenta li s-settur tal-ħġieġ solari huwa preċiżament wieħed minn dawn is-setturi (34),

(66) L-applikant ipprovda eżempji ta’ okkażżjonijiet ta’ sussidjar ad hoc billi rrefera għal-linji speċifiċi tar-rapporti annwali awditjati ta’ bosta produtturi esportaturi. Intwera li produttur esportatur partikolari tal-ħġieġ solari rċieva żieda ta’ RMB 2,68 miljun f’għotjiet mill-gvern tul il-PIR, li rriżultaw f’bilanċ tal-għeluq ta’ madwar RMB 550 miljun f’għotjiet mill-gvern. B’mod simili, produttur esportatur ieħor tal-ħġieġ solari rrapporta għotjiet mill-gvern ta’ aktar minn RMB 14-il miljun tul il-PIR.

(67) Fin-nuqqas ta’ kooperazzjoni mill-GTĊ u l-produtturi esportaturi tal-ħġieġ solari, ma ġie ppreżentat l-ebda argument li seta’ jikkontesta l-evidenza ppreżentata mill-applikant fit-talba għal rieżami. Il-fatti disponibbli għall-Kummissjoni għalhekk urew li l-għotjiet u s-sussidji ad hoc għall-produtturi esportaturi tal-ħġieġ solari bħala parti minn industrija inkoraġġuta (35) komplew tul il-PIR. Dawn l-għotjiet u sussidji ad hoc jirrappreżentaw trasferiment dirett tal-fondi fis-sens tal-Artikolu 3(1)(a)(i) tar-Regolament bażiku.

(c) Benefiċċju

(68) Fl-Anness 23 tat-talba għal rieżami, l-applikant ipprovda eżempji ta’ produtturi esportaturi tal-ħġieġ solari Ċiniżi li bbenefikaw jew li kienu qed jibbenefikaw minn għotjiet u sussidji ad hoc abbażi tar-rapporti (semi)annwali tagħhom.

(69) Fin-nuqqas ta’ kooperazzjoni mill-produtturi esportaturi tal-ħġieġ solari, il-Kummissjoni ma kellha l-ebda informazzjoni speċifika dwar il-kumpaniji li fuqhom seta’ jiġi kkalkulat l-ammont ta’ sussidji tul il-perjodu ta’ investigazzjoni tar-rieżami. Madankollu, għall-konstatazzjoni ta’ kontinwazzjoni tas-sussidjar li saret fir-rieżami ta’ skadenza attwali, il-Kummissjoni ma qisitx li kien neċessarju li tali ammonti jiġu kkalkulati. L-evidenza fit-talba għal rieżami tindika li dawn l-ammonti xorta jkunu sinifikanti. M’hemm xejn uffiċjali li jindika li l-livell ta’ sussidjar kien naqas meta mqabbel mal-investigazzjoni oriġinali.

(d) Speċifiċità

(70) L-għotjiet u sussidji ad hoc inkwistjoni xorta għadhom speċifiċi skont it-tifsira tal-Artikoli 4(2)(a) u 4(2)(b) tar-Regolament bażiku, minħabba li xejn ma jikkontradixxi l-fatt disponibbli li fl-investigazzjoni oriġinali l-Kummissjoni kienet sabet li dawn l-għotjiet kienu speċifiċi.

(e) Konklużjoni

(71) Għalhekk, il-Kummissjoni kkonkludiet li hemm biżżejjed evidenza li turi li l-produtturi esportaturi komplew jirċievu għotjiet u sussidji ad hoc bħala sussidji kumpensabbli tul il-PIR.

3.3.2. Dħul mitluf

3.3.2.1. Politiki tat-taxxa preferenzjali għal kumpaniji li huma rikonoxxuti għala intrapriżi ta’ teknoloġija għolja jew ġdida.

(a) Sejbiet tal-investigazzjoni oriġinali

(72) Fl-investigazzjoni oriġinali (36), il-Kummissjoni kkonkludiet li xi wħud mill-kumpaniji fil-kampjun, iżda mhux kollha, instab li kienu qed jibbenefikaw minn politiki tat-taxxa preferenzjali għal kumpaniji rikonoxxuti bħala “Intrapriża ta’ Teknoloġija Avvanzata u Ġdida” (“HNTE”). Il-Kummissjoni sabet li tali rikonoxximent kien jiddependi fuq l-issodisfar ta’ ċertu sett ta’ kriterji, li, jekk issodisfati, kien jagħti tnaqqis ta’ 15 % fuq it-taxxa korporattiva, meta mqabbel mar-rata standard ta’ 25 %.

(73) Il-Kummissjoni ddeterminat li l-bażi ġuridika ta’ dan il-programm kienet: — l-Artikolu 28(2) tal-Liġi dwar it-Taxxa fuq id-Dħul tal-Intrapriżi tal-2008 (il-liġi EIT), — il-“Miżuri Amministrattivi għad-Determinazzjoni tal-Intrapriżi ta’ Teknoloġija Avvanzata u Ġdida” (Guo Ke Fa Huo [2008] Nru 172); — l-Artikolu 93 tar-Regolamenti dwar l-Implimentazzjoni tal-Liġi dwar it-Taxxa fuq id-Dħul tal-Intrapriżi, u — l-Avviż tal-Amministrazzjoni Statali tat-Tassazzjoni dwar kwistjonijiet li jikkonċernaw il-Ħlas tat-Taxxa fuq l-Inrojtu tal-Intrapriżi minn Intrapriżi ta’ Teknoloġija Avvanzata u Ġdida (Guo Shui Han [2008] Nru 985).

(74) Il-Kummissjoni kkwalifikat din l-iskema tat-taxxa bħala dħul tal-gvern li b’xi mod ieħor ikun dovut, li ġie rrinunzjat jew mhux miġbur fis-sens tal-3(1)(a)(ii) tar-Regolament bażiku. Sussegwentement il-Kummissjoni kienet tal-fehma li l-politiki ta’ taxxa preferenzjali għall-HNTEs rikonoxxuti kienu jagħtu benefiċċju lill-benefiċjarji ugwali għal iffrankar fuq it-taxxa.

(75) Rigward l-ispeċifiċità, il-Kummissjoni kkonkludiet li s-sussidju kien speċifiku kif definit fl-Artikolu 4(2)(a) tar-Regolament bażiku minħabba li kien limitat għall-intrapriżi li rċevew iċ-ċertifikazzjoni tal-HNTE u li kienu jimxu mar-rekwiżiti kollha tal-miżuri amministrattivi tal-2008. Barra minn hekk, instab li l-eliġibbiltà għal dawn il-preferenzi tat-taxxa ma kinitx awtomatika u li ma kienx hemm kriterji oġġettivi stabbiliti mil-leġiżlazzjoni jew l-awtorità awtorizzanti. Il-Kummissjoni sabet li l-eliġibbiltà kienet tiddependi fuq l-għotja ta’ ċertifikat tal-HNTE wara proċedura diskrezjonarja.

(76) Ir-rata ta’ sussidjar stabbilita fl-investigazzjoni oriġinali għall-produtturi esportaturi tal-ħġieġ solari li bbenefikaw mill-politiki tat-taxxa preferenzjali għall-HNTEs rikonoxxuti varjat minn 0,4 % għal 1,8 %, bir-rata għall-kumpaniji li ma kkooperawx tkun fil-livell ta’ 1,8 %.

(b) Tkomplija tal-programmi ta’ sussidjar

(77) Fit-talba għal rieżami u l-annessi korrespondenti (37), l-applikant ipprovda evidenza li l-produtturi esportaturi tal-ħġieġ solari komplew jibbenefikaw mill-politiki tat-taxxa preferenzjali għall-HNTEs.

(78) L-applikant ikkwota rapporti (interim) ta’ tliet produtturi esportaturi ewlenin tal-ħġieġ solari li ddikkjaraw l-istatus tagħhom bħala HNTE rikonoxxuta u li b’hekk ibbenefikaw minn taxxa korporattiva mnaqqsa ta’ 15 %.

(79) L-applikant irrefera wkoll għall-“Miżuri Amministrattivi għar-Rikonoxximent tal-Intrapriżi ta’ Teknoloġija Avvanzata u Ġdida” (Guo Ke Fa Huo [2016] Nru 32 (iċ-Ċirkulari 32)), li tagħhom hemm sommarju fl-Anness 24 tat-talba għal rieżami. Iċ-Ċirkulari 32 timmodifika l-kriterji li l-kumpaniji li japplikaw għall-istatus ta’ HNTE jridu jissodisfaw u tirrappreżenta impenn kontinwat mill-GTĊ li jissussidja l-industriji inkoraġġiti bħal dik tal-ħġieġ solari (38).

(80) Flimkien mal-evidenza li ppreżenta l-applikant, il-Kummissjoni kkonfermat li t-tkomplija ta’ politiki tat-taxxa preferenzjali għal HNTEs rikonoxxuti f’industriji inkoraġġuti fl-investigazzjoni reċenti dwar ir-roti elettriċi (39), l-investigazzjoni dwar it-tajers (40), kif ukoll ir-reviżjoni ta’ skadenza COSP (41). Rigward ir-roti elettriċi, il-Kummissjoni kienet sabet li l-bażi legali ta’ dan il-programm hija: — L-Artikolu 28(2) tal-liġi EIT; — l-Artikolu 93 tar-Regolamenti dwar l-Implimentazzjoni tal-Liġi dwar it-Taxxa fuq id-Dħul tal-Intrapriżi; — Iċ-Ċirkolari tal-Ministeru tax-Xjenza u t-Teknoloġija, il-Ministeru għall-Finanzi u l-Amministrazzjoni Statali tat-Tassazzjoni dwar ir-reviżjoni u l-pubblikazzjoni ta’ “Miżuri Amministrattivi għar-Rikonoxximent ta’ Intrapriżi ta’ Teknoloġija Avvanzata”, G.K. F.H. [2016] Nru 32;; — Notifika tal-Ministeru tax-Xjenza u t-Teknoloġija, il-Ministeru tal-Finanzi u l-Amministrazzjoni Statali tat-Tassazzjoni dwar ir-Reviżjoni, l-Istampar u l-Ħruġ ta’ Gwida għall-Immaniġġar tar-Rikonoxximent ta’ Intrapriżi tat-Teknoloġija Avvanzata u Ġdida, GKFH [2016] Nru 195; u — Il-Linji Gwida għall-Aħħar Oqsma ta’ Prijorità Ewlenin għall-Iżvilupp fl-Industriji tat-Teknoloġija Avvanzata (2011), maħruġa mill-NDRC, il-Ministeru tax-Xjenza u t-Teknoloġija, il-Ministeru tal-Kummerċ u l-Uffiċċju Nazzjonali tal-Proprjetà Intellettwali.

(81) Fin-nuqqas ta’ kooperazzjoni mill-GTĊ u l-produtturi esportaturi tal-ħġieġ solari, ma ġie ppreżentat l-ebda argument li seta’ jikkontesta l-evidenza ppreżentata mill-applikant u mill-konstatazzjonijiet reċenti tal-Kummissjoni. Il-fatti disponibbli għall-Kummissjoni għalhekk urew li l-politiki ta’ taxxa preferenzjali għall-produtturi esportaturi tal-ħġieġ solari rikonoxxuti bħala HNTEs li ġew ikkumpensati fl-investigazzjoni oriġinali komplew tul il-PIR. Dawn il-politiki fiskali jirrapperżentaw dħul tal-gvern li b’xi mod ieħor ikun dovut, li ġie rrinunzjat jew mhux miġbur fis-sens tal-Artikolu 3(1)(a)(ii) tar-Regolament bażiku.

(c) Benefiċċju

(82) Il-politiki tat-taxxa preferenzjali għall-HNTEs rikonoxxuti jagħtu benefiċċju fis-sens tal-Artikolu 3(2) tar-Regolament bażiku ugwali għall-iffrankar tat-taxxa. Kif imsemmi qabel, fl-Anness 23, l-applikant ipprovda evidenza ta’ mill-inqas tliet produtturi esportaturi tal-ħġieġ solari li gawdew mill-benefiċċji.

(83) Fin-nuqqas ta’ kooperazzjoni mill-produtturi esportaturi tal-ħġieġ solari, il-Kummissjoni ma kellha l-ebda informazzjoni speċifika dwar il-kumpaniji li fuqhom seta’ jiġi kkalkulat l-ammont ta’ sussidji tul il-perjodu ta’ investigazzjoni tar-rieżami. Madankollu, għall-konstatazzjoni ta’ kontinwazzjoni tas-sussidjar li saret fir-rieżami ta’ skadenza attwali, il-Kummissjoni ma qisitx li kien neċessarju li tali ammonti jiġu kkalkulati. L-evidenza fit-talba għal rieżami tindika li dawn l-ammonti xorta jkunu sinifikanti. M’hemm xejn uffiċjali li jindika li l-livell ta’ sussidjar kien naqas meta mqabbel mal-investigazzjoni oriġinali.

(d) Speċifiċità

(84) Kif kien il-każ fl-investigazzjoni oriġinali, il-politiki tat-taxxa preferenzjali għall-HNTEs rikonoxxuti huma speċifiċi fit-tifsira tal-Artikolu 4(2)(a) tar-Regolament bażiku minħabba li l-leġiżlazzjoni skont liema l-awtorità awtorizzanti operat biex tat l-istatus ta’ HNTE, illimitat l-aċċess għall-iskemi għal ċerti intrapriżi u industriji biss.

(e) Konklużjoni

(85) Fid-dawl ta’ dawn il-konsiderazzjonijiet, il-Kummissjoni kkonkludiet li kien hemm biżżejjed evidenza li turi li mill-inqas xi produtturi esportaturi komplew jiġu ssussidjati tul il-PIR permezz ta’ politiki ta’ taxxa preferenzjali għall-HNTEs.

3.3.2.2. Tpaċija tat-taxxa għal spejjeż tar-R&Ż

(a) Konstatazzjonijiet tal-investigazzjoni oriġinali

(86) Fl-investigazzjoni oriġinali (42), il-Kummissjoni kkonkludiet li waħda mill-kumpaniji fil-kampjun irċeviet kumpensi għall-ispejjeż tar-R&Ż u sabet li l-awtorità tal-gvern provinċjali llimitat ir-rimborż għal intrapriżi HNTE stabbiliti ġodda.

(87) Il-Kummissjoni kienet tal-fehma li l-bażi legali għat-tpaċija tat-taxxa fuq l-ispejjeż tar-R&Ż kienet l-Artikolu 30 tal-Liġi Ċiniża dwar l-EIT u li kienet forma ta’ dħul tal-gvern li b’xi mod ieħor ikun dovut li ġie rinunzjat jew li ma nġabarx fis-sens tal-Artikolu 3(1)(a)(ii) tar-Regolament bażiku. Il-Kummissjoni sabet ukoll li t-tpaċija tat-taxxa fuq l-ispejjeż tar-R&Ż kienet tagħti benefiċċju lill-benefiċjarju ugwali għall-iffrankar tat-taxxa.

(88) Rigward l-ispeċifiċità, il-Kummissjoni qalet li l-Artikolu 30 tal-liġi EIT jenħtieġ li jinqara flimkien mal-Artikolu 25 tal-liġi EIT, li jgħid li l-eżenzjoni mit-taxxa kienet riżervata għal industriji u proġetti inkoraġġuti mill-Istat. Għaldaqstant, kienu l-industriji u l-proġetti inkoraġġuti biss li kellhom aċċess għal din l-iskema, u nstab li l-industrija tal-ħġieġ solari kienet waħda minn dawn l-industriji inkoraġġuti. Għaldaqstant, il-Kummissjoni kkonkludiet li l-sussidju kien speċifiku kif definit fl-Artikolu 4(2)(a) tar-Regolament bażiku.

(89) Ir-rata ta’ sussidjar stabbilita fl-investigazzjoni oriġinali għall-produttur esportatur tal-ħġieġ solari li bbenefika minn tpaċija tat-taxxa fuq l-ispejjeż tar-R&Ż kienet ta’ 0,7 %, li kienet ukoll ir-rata residwa.

(b) Tkomplija tal-programmi ta’ sussidjar

(90) Fit-talba għal rieżami u fl-annessi korrespondenti (43), l-applikant ippreżenta l-qafas ġuridiku għat-tpaċija tat-taxxa fuq l-ispejjeż tar-R&Ż billi rrefera għal, fost l-oħrajn, l-Artikolu 25 u 30 tal-liġi EIT kif instab fl-investigazzjoni oriġinali. L-applikant ippreżenta wkoll evidenza fl-Anness 23 tat-talba għal rieżami li mill-inqas żewġ produtturi esportaturi ta’ ħġieġ solari rrappurtaw in-nefqa tagħhom fuq ir-R&Ż u li jgawdu mill-istatus ta’ HNTE, kondizzjonijiet essenzjali biex jibbenefikaw mit-tpaċija tat-taxxa fuq l-ispejjeż tar-R&Ż.

(91) Flimkien mal-evidenza li ppreżenta l-applikant, il-Kummissjoni m’ilux ikkonfermat l-eżistenza ta’ tpaċija tat-taxxa fuq l-ispejjeż tar-R&Ż bħala sussidju fl-investigazzjonijiet dwar ir-roti elettriċi (44) u t-tajers (45). F’dik l-investigazzjoni, il-Kummissjoni kienet sabet li l-infiq fir-R&Ż biex jiġu żviluppati teknoloġiji ġodda, prodotti ġodda u snajja’ ġodda li ma jiffurmawx assi intanġibbli u jitqiesu bħala profitt u telf attwali, huma soġġetti għal tnaqqis addizzjonali ta’ 50 % wara li jitnaqqsu kompletament fid-dawl tas-sitwazzjoni reali. Meta l-infiq tar-R&Ż imsemmi hawn fuq ikun jifforma parti mill-assi intanġibbli, dawn ikunu soġġetti għal amortizzament ibbażat fuq 150 % tal-ispejjeż tal-assi intanġibbli. Barra minn hekk, il-Kummissjoni identifikat il-bażi ġuridika tal-programm bħala: — L-Artikolu 30(1) tal-liġi EIT; — ir-Regoli ta’ Implimentazzjoni għall-Liġi dwar it-Taxxa fuq id-Dħul tal-Intrapriżi tar-RPĊ — L-Avviż tal-Ministeru tal-Finanzi, l-Amministrazzjoni Statali tat-Tassazzjoni u l-Ministeru tax-Xjenza u t-Teknoloġija dwar it-Titjib tal-Politika ta’ Tnaqqis Qabel it-Taxxa tal-Ispejjeż tar-R&Ż. (Cai Shui [2015] Nru. 119); — Avviż tal-Amministrazzjoni Statali tat-Tassazzjoni dwar Kwistjonijiet li Jikkonċernaw il-Politika ta’ Tnaqqis Qabel it-Taxxa tal-Ispejjeż tar-R&Ż tal-Intrapriżi; kif ukoll — Il-Linji Gwida għall-aħħar Oqsma ta’ Prijorità Ewlenin għall-Iżvilupp fl-Industriji tat-Teknoloġija Avvanzata (2011), maħruġa mill-NDRC, il-Ministeru tax-Xjenza u t-Teknoloġija, il-Ministeru tal-Kummerċ u l-Uffiċċju Nazzjonali tal-Proprjetà Intellettwali.

(92) Fin-nuqqas ta’ kooperazzjoni mill-GTĊ u l-produtturi esportaturi tal-ħġieġ solari, ma ġie ppreżentat l-ebda argument li seta’ jikkontesta l-evidenza ppreżentata mill-applikant u mill-konstatazzjonijiet reċenti tal-Kummissjoni. Il-fatti disponibbli għall-Kummissjoni għalhekk urew li t-tpaċija tat-taxxa fuq l-ispejjeż tar-R&Ż kif instabu fl-investigazzjoni oriġinali komplew tul il-PIR. Din it-tpaċija tat-taxxa fuq l-ispejjeż tar-R&Ż tirrappreżenta dħul tal-gvern li b’xi mod ieħor ikun dovut, li ġie rrinunzjat jew mhux miġbur fis-sens tal-3(1)(a)(ii) tar-Regolament bażiku.

(c) Benefiċċju

(93) It-tpaċija tat-taxxa fuq l-ispejjeż tar-R&Ż tagħti benefiċċju fis-sens tal-Artikolu 3(2) tar-Regolament bażiku ugwali għall-iffrankar tat-taxxa.

(94) Fin-nuqqas ta’ kooperazzjoni mill-produtturi esportaturi tal-ħġieġ solari, il-Kummissjoni ma kellha l-ebda informazzjoni speċifika dwar il-kumpaniji li fuqhom seta’ jiġi kkalkulat l-ammont ta’ sussidji tul il-perjodu ta’ investigazzjoni tar-rieżami. Madankollu, għall-konstatazzjoni ta’ kontinwazzjoni tas-sussidjar li saret fir-rieżami ta’ skadenza attwali, il-Kummissjoni ma qisitx li kien neċessarju li tali ammonti jiġu kkalkulati. L-evidenza fit-talba għal rieżami tindika li dawn l-ammonti xorta jkunu sinifikanti. M’hemm xejn uffiċjali li jindika li l-livell ta’ sussidjar kien naqas meta mqabbel mal-investigazzjoni oriġinali.

(d) Speċifiċità

(95) Dan is-sussidju huwa speċifiku fis-sens tal-Artikolu 4(2)(a) tar-Regolament bażiku minħabba li l-leġiżlazzjoni nnifisha tillimita l-applikazzjoni ta’ din il-miżura għal intrapriżi biss li jġarrbu spejjeż tar-R&Ż f’ċerti oqsma ta’ prijorità ta’ teknoloġija avvanzata stabbiliti mill-Istat.

(e) Konklużjoni

(96) Għaldaqstant, il-Kummissjoni kkonkludiet li kien hemm biżżejjed evidenza li turi li mill-inqas xi produtturi esportaturi ġew issussidjati tul il-PIR permezz tat-tpaċija tat-taxxa fuq l-ispejjeż tar-R&Ż.

3.3.2.3. Eżenzjoni mit-taxxa fuq id-dividendi bejn intrapriżi residenti kwalifikati

(a) Sejbiet tal-investigazzjoni oriġinali

(97) Fl-investigazzjoni oriġinali (46), il-Kummissjoni kkonkludiet li waħda mill-kumpaniji inklużi fil-kampjun irċeviet eżenzjoni mit-taxxa fuq id-dħul mid-dividendi bejn l-intrapriżi residenti kkwalifikati.

(98) Il-Kummissjoni kienet tal-fehma li l-bażi legali għall-eżenzjoni mit-taxxa fuq id-dħul mid-dividendi kienet l-Artikoli 25-26 tal-Liġi Ċiniża dwar l-EIT u l-Artikolu 83 tar-Regolamenti dwar l-Implimentazzjoni tal-Liġi EIT u li l-eżenzjoni kienet tikkostitwixxi forma ta’ dħul tal-gvern li b’xi mod ieħor ikun dovut, li ġie rinunzjat jew li ma nġabarx fis-sens tal-Artikolu 3(1)(a)(ii) tar-Regolament bażiku. Il-Kummissjoni sabet ukoll li t-tpaċija tat-taxxa fuq l-ispejjeż tar-R&Ż kienet tagħti benefiċċju lill-benefiċjarju ugwali għall-iffrankar tat-taxxa.

(99) Rigward l-ispeċifiċità, il-Kummissjoni sabet li din l-iskema ta’ sussidji kienet tapplika biss għall-intrapriżi li kienu residenti fir-Repubblika tal-Poplu taċ-Ċina u li jkunu għamlu investimenti f’intrapriżi residenti oħrajn. Barra minn hekk, il-Kummissjoni kkonkludiet, b’mod simili għas-sitwazzjoni fit-tpaċija tat-taxxa għal spejjeż tar-R&Ż, li l-Artikolu 25 tal-Liġi EIT kien jirriżerva din l-eżenzjoni mit-taxxa għal industriji u proġetti inkoraġġuti mill-Istat. Għaldaqstant, il-Kummissjoni kkonkludiet li l-sussidju kien speċifiku kif definit fl-Artikolu 4(2)(a) tar-Regolament bażiku.

(100) Ir-rata ta’ sussidjar stabbilita fl-investigazzjoni oriġinali għall-produttur esportatur tal-ħġieġ solari li bbenefika minn tpaċija tal-ispejjeż tat-taxxa fuq ir-R&Ż kienet ta’ 5,8 %, li kienet ukoll ir-rata residwa

(b) Tkomplija tas-sussidji

(101) Fit-talba għal rieżami u fl-annessi korrispondenti (47), l-applikanti pprovdew evidenza dwar l-eżistenza ta’ produtturi esportaturi tal-ħġieġ solari li bbenefikaw mill-eżenzjoni. Il-bażi legali tal-eżenzjoni, l-Artikolu 25 u 26(2) tal-liġi EIT u l-Artikolu 83 tar-Regolamenti dwar l-Implimentazzjoni tal-Liġi dwar it-Taxxa fuq l-Introjtu tal-Intrapriżi, kif ippreżentati mill-applikant (48) u kkonfermati u amplifikati mill-Kummissjoni fl-investigazzjoni reċenti dwar ir-roti elettriċi (49) u r-rieżami ta’ skadenza CFP (50).

(102) L-Artikolu 2 tal-liġi EIT jiddefinixxi “t-terminu ‘intrapriża residenti’ bħala […] intrapriża li hija stabbilita skont il-liġi Ċiniża fit-territorju taċ-Ċina, jew imwaqqfa skont il-liġi ta’ pajjiż (reġjun) barrani iżda li l-organu ta’ ġestjoni reali tiegħu jkun fit-territorju taċ-Ċina”. Barra minn hekk, l-Artikolu 26(2) tal-liġi EIT jgħid li “[ d]ividendi, kondiviżjonijiet tal-profitti u qligħ ieħor tal-investiment ta’ ekwità ġġenerati bejn intrapriżi residenti kkwalifikati” jitqiesu bħala ħielsa mit-taxxa. Fi kliem ieħor, l-eżenzjoni tad-dividendi bejn l-intrapriżi residenti kkwalifikati tapplika għal produttur esportatur residenti tal-ħġieġ solari (jiġifieri Ċiniż) jekk dak il-produttur esportatur ikollu l-ishma f’intrapriża resdienti (51).

(103) L-applikant ipprovda evidenza ta’ mill-inqas produttur esportatur tal-ħġieġ solari wieħed b’bosta sussidjarji (52), filwaqt li l-Kummissjoni sabet aktar produtturi esportaturi f’sitwazzjoni simili. Fin-nuqqas ta’ kooperazzjoni mill-GTĊ u l-produtturi esportaturi tal-ħġieġ solari, ma ġie ppreżentat l-ebda argument li seta’ jikkontesta l-evidenza ppreżentata mill-applikant u l-konstatazzjonijiet reċenti tal-Kummissjoni f’din l-investigazzjoni u dawk preċedenti. Il-fatti disponibbli għall-Kummissjoni għalhekk urew li l-eżenzjonijiet għad-dividendi għall-produtturi esportaturi tal-ħġieġ solari b’ishma f’intrapriża residenti komplew tul il-PIR. Din l-eżenzjoni għad-dividendi tikkostitwixxi dħul tal-gvern li b’xi mod ieħor ikun dovut, li ġie rrinunzjat jew mhux miġbur fis-sens tal-3(1)(a)(ii) tar-Regolament bażiku (53).

(c) Benefiċċju

(104) Il-benefiċċju fis-sens tal-Artikolu 3(2) tar-Regolament bażiku għal produttur esportatur tal-ħġieġ solari li jibbenefika mill-eżenzjoni għad-dividendi huwa ugwali għall-iffrankar tat-taxxa.

(105) Fin-nuqqas ta’ kooperazzjoni mill-produtturi esportaturi tal-ħġieġ solari, il-Kummissjoni ma kellha l-ebda informazzjoni speċifika dwar il-kumpaniji li fuqhom seta’ jiġi kkalkulat l-ammont ta’ sussidji tul il-perjodu ta’ investigazzjoni tar-rieżami. Madankollu, għall-konstatazzjoni ta’ kontinwazzjoni tas-sussidjar li saret fir-rieżami ta’ skadenza attwali, il-Kummissjoni ma qisitx li kien neċessarju li tali ammonti jiġu kkalkulati. L-evidenza fit-talba għal rieżami tindika li dawn l-ammonti xorta jkunu sinifikanti. M’hemm xejn uffiċjali li jindika li l-livell ta’ sussidjar kien naqas meta mqabbel mal-investigazzjoni oriġinali.

(d) Speċifiċità

(106) Is-sussidju huwa speċifiku fis-sens tal-Artikolu 4(2)(a) tar-Regolament bażiku minħabba li l-bażi legali tal-eżenzjoni għad-dividendi tillimita l-aċċess għal dan is-sussidju b’żewġ modi differenti. L-ewwel, is-sussidju huwa disponibbli biss għal kumpaniji b’ishma f’intrapriżi residenti, bl-esklużjoni ta’ dawk li jinvestu f’intrapriżi mhux residenti (54). It-tieni, l-Artikolu 26(2) tal-liġi EIT qiegħed fl-istess Kapitolu tal-Artikolu 25 tal-liġi EIT, jiġifieri l-“Kapitolu IV Trattament preferenzjali tat-taxxa”. L-Artikolu 25 tal-liġi EIT, l-Artikolu introduttorju ta’ dan il-Kapitolu, jgħid li “l-industriji u l-proġetti importanti li l-iżvilupp tagħhom huwa appoġġat u inkoraġġit mill-istat għandhom igawdu t-trattamenti preferenzjali fit-taxxa fuq id-dħul tal-intrapriżi”, li ċarament jillimita d-disponibbiltà tas-sussidju fl-Artikolu 26(2) tal-liġi EIT għall-industriji għall-industriji inkoraġġuti, bħall-industrija tal-ħġieġ solari (55).

(e) Konklużjoni

(107) Għaldaqstant, il-Kummissjoni kkonkludiet li kien hemm biżżejjed evidenza li turi li mill-inqas xi produtturi esportaturi tal-ħġieġ solari ġew issussidjati tul il-PIR permezz tal-eżenzjoni fuq id-dividendi bejn l-intrapriżi residenti ikkwalifikati.

3.3.3. Provvediment mill-gvern tad-drittijiet għall-użu tal-art

(a) Sejbiet tal-investigazzjoni oriġinali

(108) Fl-investigazzjoni oriġinali (56), il-Kummissjoni sabet li l-kumpaniji ma setgħux jixtru l-art infisha fir-RPĊ, iżda setgħu biss jixtru drittijiet għall-użu tal-art (DUA) mill-awtoritajiet lokali. Il-bażi legali għal din is-sistema kienet il-Liġi dwar l-Amministrazzjoni tal-Artijiet tar-RPĊ, li ddikjarat li l-art kollha tappartjeni lill-poplu u li ma setgħetx tinxtara minn jew tinbiegħ lil negozji sakemm mhux permezz ta’ offerti, kwotazzjoni jew irkant taħt il-kundizzjonijiet speċifikati fil-liġi. Madankollu nstab li fil-prattika kien il-GTĊ li jistabbilixxi l-prezz, u li l-kumpaniji kienu jħallsu dan il-prezz stabbilit. Il-Kummissjoni kkonkludiet li din il-kostruzzjoni kienet provvediment ta’ oġġetti fis-sens tal-Artikolu 3(1)(a)(iii) tar-Regolament bażiku.

(109) Il-Kummissjoni qalet li l-benefiċċju mogħti lill-produtturi esportaturi tal-ħġieġ solari fis-sens tal-Artikolu 3(2) tar-Regolament bażiku mid-DUA kien id-differenza bejn il-prezz imħallas għad-dritt għall-użu tal-art u parametru referenzjarju xieraq estern. Il-Kummissjoni għażlet lit-Taipei Ċiniża bħala parametru referenzjarju estern xieraq, u nnutat li l-prezzijiet għad-drittijiet għall-użu tal-art fir-RPĊ, jekk kienu jipprevalu l-kundizzjonijiet tas-suq għall-produtturi esportaturi tal-ħġieġ solari, ikunu simili ħafna għall-prezzijiet tal-art fit-Taipei Ċiniża. Il-Kummissjoni kkonkludiet li l-prezzijiet imħallsa mill-produtturi esportaturi tal-ħġieġ solari kienu daqs il-prezz tal-bidu stabbilit mill-GTĊ jew ħames CNY aktar għal kull metru kwadru mill-prezz, li kienu jikkostitwixxu remunerazzjoni anqas minn adegwata meta mqabbla mal-parametru referenzjarju estern, u għalhekk kien ta’ benefiċċju għall-produtturi esportaturi tal-ħġieġ solari.

(110) Rigward l-ispeċifiċità, il-Kummissjoni sabet li d-Deċiżjoni Nru 40 tirrekjedi li l-awtoritajiet pubbliċi jiżguraw li l-art tiġi pprovduta lill-industriji inkoraġġuti, li l-industrija tal-ħġieġ solari hija waħda minnhom (57). Barra minn hekk, l-Artikolu 18 tad-Deċiżjoni Nru 40 jagħmilha ċara li l-industriji li huma “ristretti” ma jkollhomx aċċess għad-drittijiet għall-użu tal-art. B’riżultat, il-Kummissjoni kkonkludiet li l-sussidju kien speċifiku skont l-Artikolu 4(2)(a) u 4(2)(c) tar-Regolament bażiku.

(111) Ir-rata ta’ sussidjar stabbilita fl-investigazzjoni oriġinali għall-produtturi esportaturi tal-ħġieġ solari li bbenefikaw mill-provvediment ta’ DUA mill-gvern varjat minn 3,2 % sa 17,1 %, bir-rata għall-kumpaniji li ma kkooperawx tkun fil-livell ta’ 17,1 %.

(b) Tkomplija tal-programmi ta’ sussidjar

(112) Fit-talba għal rieżami u l-annessi korrespondenti (58), l-applikant introduċa evidenza għall-fatt li mill-inqas produttur esportatur wieħed tal-ħġieġ solari ngħata l-art b’xejn mill-gvern lokali kkonċernat sabiex jiġu mħeġġa proġetti fl-industriji b’teknoloġija avvanzata. L-applikant barra minn hekk qal li l-istruttura tas-suq kif deskritta fl-investigazzjoni oriġinali kienet prevalenti fil-PIR.

(113) Apparti mill-argumenti mressqa mill-applikant, il-Kummissjoni reċentement identifikat il-provvediment ta’ DUA bħala sussidju fl-investigazzjoni dwar ir-roti elettriċi (59), fl-investigazzjoni dwar it-tajers (60), fir-rieżami ta’ skadenza COSP (61), u fir-rieżami ta’ skadenza CFP (62). Fit-tliet każijiet, il-Kummissjoni kkonfermat li s-sitwazzjoni legali u l-istruttura tas-suq deskritti fl-investigazzjoni oriġinali ma nbidlux. Fl-investigazzjonijiet dwar ir-roti elettriċi u t-tajers, il-Kummissjoni identifikat il-bażi legali għall-provvediment tad-DUA aktar speċifikament bħala: — Il-Liġi dwar l-Amministrazzjoni tal-Artijiet tar-Repubblika tal-Poplu taċ-Ċina, kif indikat fl-investigazzjoni oriġinali u mill-applikant; — Il-liġi tar-Repubblika tal-Poplu taċ-Ċina dwar l-Amministrazzjoni tal-Proprjetà Immobbli Urbana (Ordni tal-President tar-Repubblika tal-Poplu taċ-Ċina Nru 18); — Ir-Regolamenti interim tar-Repubblika tal-Poplu taċ-Ċina li Jirrigwardaw l-Għoti u t-Trasferiment tad-Dritt għall-Użu ta’ Art tal-Gvern fiż-Żoni Urbani; — Ir-Regolament dwar l-Implimentazzjoni tal-Liġi dwar l-Amministrazzjoni tal-Artijiet tar-Repubblika tal-Poplu taċ-Ċina (Ordni tal-Kunsill tal-Istat tar-Repubblika tal-Poplu taċ-Ċina [2014] Nru 653); — Id-dispożizzjoni dwar l-Għoti tad-Dritt għall-Użu ta’ Art tal-Gvern għall-Kostruzzjoni permezz ta’ Sejħa għall-Offerti, Irkant u Kwotazzjoni; — In-notifika tal-Kunsill tal-Istat dwar it-Tisħiħ tar-Regolamentazzjoni tal-Art (GF [2006] Nru 31).

(114) Fin-nuqqas ta’ kooperazzjoni mill-GTĊ u l-produtturi esportaturi tal-ħġieġ solari, ma ġie ppreżentat l-ebda argument li seta’ jikkontesta l-evidenza ppreżentata mill-applikant u mill-konstatazzjonijiet reċenti tal-Kummissjoni. Il-fatti disponibbli għall-Kummissjoni għalhekk urew li provvediment ta’ DUA mill-gvern kif instab fl-investigazzjoni oriġinali komplew tul il-PIR. Il-provvediment mill-gvern ta’ DUA jikkostitwixxi provvediment ta’ oġġetti fis-sens tal-Artikolu 3(1)(a) (iii) tar-Regolament bażiku.

(c) Benefiċċju

(115) Il-provvediment mill-gvern ta’ DUA jagħti benefiċċju fis-sens tal-Artikolu 3(2) tar-Regolament bażiku minħabba li d-DUA jingħataw lill-produtturi esportaturi tal-ħġieġ solari għal remunerazzjoni anqas minn adegwata fis-sens tal-Artikolu 6(d) tar-Regolament bażiku. F’dan ir-rigward, il-Kummissjoni kkonkludiet fl-investigazzjonijiet riċenti dwar ir-roti elettriċi u t-tajers, kif fl-investigazzjoni oriġinali, li s-suq għad-DUA fir-RPĊ għadu noneżistenti minħabba li l-prezzijiet jiġu stabbiliti b’mod arbitrarju mill-awtoritajiet. B’riżultat ta’ dan, tibqa’ valida l-konklużjoni li l-prezzijiet għad-DUA jikkostitwixxu remunerazzjoni inqas minn adegwata meta mqabblin ma’ parametru referenzjarju estern u għalhekk taw benefiċċju lill-produtturi esportaturi tal-ħġieġ solari.

(116) Fin-nuqqas ta’ kooperazzjoni mill-produtturi esportaturi tal-ħġieġ solari, il-Kummissjoni ma kellha l-ebda informazzjoni speċifika dwar il-kumpaniji li fuqhom seta’ jiġi kkalkulat l-ammont ta’ sussidji tul il-perjodu ta’ investigazzjoni tar-rieżami. Madankollu, għall-konstatazzjoni ta’ kontinwazzjoni tas-sussidjar li saret fir-rieżami ta’ skadenza attwali, il-Kummissjoni ma qisitx li kien neċessarju li tali ammonti jiġu kkalkulati. L-evidenza fit-talba għal rieżami tindika li dawn l-ammonti xorta jkunu sinifikanti. M’hemm xejn uffiċjali li jindika li l-livell ta’ sussidjar kien naqas meta mqabbel mal-investigazzjoni oriġinali.

(d) Speċifiċità

(117) Rigward l-ispeċifiċità, l-Artikolu 18 tad-Deċiżjoni Nru 40 jagħmilha ċara li l-industriji li huma “ristretti” ma jkollhomx aċċess għad-drittijiet għall-użu tal-art. Minn dan isegwi li s-sussidju huwa speċifiku skont l-Artikolu 4(2)(a) u 4 (2)(c) tar-Regolament bażiku għaliex l-għoti preferenzjali ta’ DUA huwa limitat għal kumpaniji li jappartjenu għal ċerti industriji u l-prattiki tal-gvern f’dan il-qasam mhumiex ċari u mhumiex trasparenti.

(e) Konklużjoni

(118) Għaldaqstant, il-Kummissjoni kkonkludiet li kien hemm biżżejjed evidenza li turi li mill-inqas xi produtturi esportaturi ġew issussidjati tul il-PIR permezz tat-tpaċija tat-taxxa fuq il-provvediment ta’ DUA.

3.4. Konklużjoni dwar il-kontinwazzjoni tas-sussidjar

(119) Fid-dawl ta’ dawn il-konsiderazzjonijiet, il-Kummissjoni kkonkludiet li l-produtturi tal-ħġieġ solari fir-RPĊ komplew jibbenefikaw mis-sussidji kumpensabbli tul il-PIR. Minħabba n-nuqqas ta’ kooperazzjoni f’dan il-każ, il-Kummissjoni ma kellha l-ebda indikazzjoni li l-livell ta’ kontinwazzjoni tas-sussidjar kien naqas meta mqabbel mal-investigazzjoni oriġinali. Ikkonkludiet ukoll li l-livell ta’ kontinwazzjoni tas-sussidjar kien ogħla minn de minimis. L-evidenza fit-talba għal rieżami tindika li l-benefiċċju skont dawk is-sussidji xorta jkun sinifikanti.

3.5. Żvilupp probabbli tal-importazzjonijiet jekk il-miżuri jiskadu

(120) L-eżistenza ta’ kontinwazzjoni tas-sussidjar tul il-PIR hija indikazzjoni tal-probabbiltà tat-tkomlija tas-sussidjar li kieku l-miżuri jiskadu. Barra minn hekk, il-Kummissjoni eżaminat ukoll jekk kienx hemm probabbiltà li l-volumi tal-esportazzjonijiet sussidjati jiżdidux jekk il-miżuri jitħallew jiskadu. Biex tagħmel dan, il-Kummissjoni analizzat l-elementi li ġejjin: il-kapaċità tal-produzzjoni u l-kapaċità żejda fir-RPĊ, il-komportament ta’ pprezzar tal-produtturi esportaturi Ċiniżi fi swieq oħra, u l-attraenza tas-suq tal-Unjoni. B’konsegwenza tan-nuqqas ta’ kooperazzjoni tal-produtturi/esportaturi fir-RPĊ, il-Kummissjoni bbażat il-valutazzjoni tagħha fuq il-fatti disponibbli f’konformità mal-Artikolu 28 tar-Regolament bażiku.

3.5.1. Il-kapaċità tal-produzzjoni u l-kapaċità ta’ riżerva fir-RPĊ

(121) Minħabba n-nuqqas ta’ kooperazzjoni, l-ebda wieħed mill-esportaturi/produtturi Ċiniżi ma pprovda informazzjoni fir-rigward tal-kapaċità tal-produzzjoni fiċ-Ċina. L-applikant asserixxa li l-kapaċità tal-produzzjoni tal-industrija tal-ħġieġ solari Ċiniża taqbeż is-750 miljun m2 fis-sena (63). It-talba għal rieżami fiha evidenza li din tirrappreżenta 78 % tal-kapaċità tal-produzzjoni globali tal-ħġieġ solari (64). Barra minn hekk, l-applikant qal li d-domanda domestika għall-ħġieġ solari fiċ-Ċina kienet ta’ 600 miljun m2 biss fl-2016 u ddgħajfet ulterjorment fit-tieni nofs tal-PIR b’riżultat tal-implimentazzjoni tal-politika 531 (65). Dan l-impatt ġie kkonfermat, pereżempju, mir-rapport annwali ta’ produttur esportatur Ċiniż (66). Min-naħa tagħha, fil-PIR l-industrija tal-Unjoni kellha kapaċità tal-produzzjoni ta’ [33-38] miljun m2 (il-premessa (150)) u d-domanda fl-Unjoni kienet ta’ [13-18]-il miljun m2 (il-premessi minn (134) u (135)). Il-kapaċità tal-produzzjoni Ċiniża għaldaqstant tisboq id-domanda tal-Unjoni bil-kif (b’fattur ta’ madwar sebgħa u tletin) u tista’ turi enfasi akbar fuq is-suq tal-Unjoni bħala riżultat tal-politika 531.

(122) Abbażi tal-bażi tad-data 14(6), il-Kummissjoni sabet ukoll li produttur esportatur Ċiniż partikolari kien jirrappreżenta l-istramaġġoranza tal-esportazzjonijiet tal-prodott taħt rieżami tul il-PIR fl-Unjoni. Fuq is-sit web ta’ dan il-produttur esportatur, hemm indikata kapaċità ta’ produzzjoni ta’ [15–25] elf m2 kuljum, jew [minn 5,5 sa 9] miljun m2 fis-sena. Tul il-PIR, [minn 10 sa 20] % biss ta’ dik il-kapaċità tal-produzzjoni ntużat għas-suq tal-Unjoni. Huwa probabbli ħafna li kombinazzjoni tal-politika 531 u t-tmiem tal-miżuri fis-seħħ se jirriżultaw f’li aktar minn dik il-kapaċità ta’ produzzjoni tintuża għas-suq tal-Unjoni.

(123) B’konklużjoni, il-kombinazzjoni tal-kapaċità tal-produzzjoni kbira, il-bidliet fid-domanda Ċiniża, id-domanda relattivament limitata tal-Unjoni u d-data tal-kumpaniji disponibbli jagħmlu żieda fil-volum tal-esportazzjonijiet sussidjati probabbli jekk il-miżuri jitħallew jiskadu.

3.5.2. Esportazzjonijiet lejn pajjiżi terzi

(124) Billi ma kien hemm l-ebda kooperazzjoni mill-produtturi esportaturi Ċiniżi, il-Kummissjoni kellha toqgħod fuq il-fatti disponibbli biex tistabbilixxi l-prezzijiet ta’ esportazzjoni miċ-Ċina lejn swieq ta’ pajjiżi terzi oħra. Fin-nuqqas ta’ informazzjoni affidabbli oħra, il-Kummissjoni użat data dwar l-esportazzjoni mill-GTA. Din id-data kienet biss disponibbli fil-livell tal-“kodiċi tariffarju” b’sitt ċifri u b’hekk kienet tinkludi bosta prodotti tal-ħġieġ oħra apparti mill-prodott taħt rieżami. Il-Kummissjoni kkonkludiet li din id-data ma kinitx preċiża biżżejjed biex tintuża fl-investigazzjoni.

3.5.3. L-attraenza tas-suq tal-Unjoni

(125) L-applikant qal li l-industrija tal-Unjoni hija l-uniku suq imdaqqas għall-ħġieġ solari li fadal barra mir-RPĊ, u li dan tal-aħħar kien diġà ssaturat b’riżultat tal-politika 531 (67). Is-sehem mis-suq Ċiniż kien għadu 9 % matul il-PIR minkejja l-miżuri fis-seħħ, u għalhekk is-suq tal-Unjoni għadu suq ta’ esportazzjoni attraenti għall-produtturi Ċiniżi tal-ħġieġ solari. Is-suq tal-Unjoni wkoll mistenni jikber, kif indikat fit-Taqsima 6.2.3. Ma setax isir paragun preċiż tal-prezzijiet bid-data marbuta mal-esportazzjonijiet Ċiniżi lejn pajjiżi oħrajn minħabba l-kwistjoni tal-GTA msemmija qabel.

(126) Il-Kummissjoni nnutat ukoll li pajjiżi oħrajn, jiġifieri l-Indja u t-Turkija, għandhom miżuri ta’ difiża tal-kummerċ fis-seħħ rigward il-prodott taħt rieżami, li se jagħmluha aktar probabbli li l-fluss tal-esportazzjonijiet mir-RPĊ jiġu diretti lejn l-Unjoni.

(127) Abbażi ta’ dan ta’ hawn fuq, il-Kummissjoni kkonkludiet li l-UE hija suq attraenti għall-esportazzjonijiet Ċiniżi.

3.5.4. Konklużjoni dwar l-iżvilupp probabbli tal-importazzjonijiet fil-każ li l-miżuri jiskadu

(128) Abbażi tal-kapaċità ta’ produzzjoni sinifikanti fir-RPĊ u l-attraenza tas-suq tal-Unjoni għall-produtturi esportaturi Ċiniżi, il-Kummissjoni kkonkludiet li kien hemm probabbiltà qawwija li l-iskadenza tal-miżuri kumpensatorji jirriżultaw f’żieda fil-volumi sussidjati.

3.6. Konklużjoni dwar il-probabbiltà tal-kontinwazzjoni ta’ sussidjar

(129) Il-Kummissjoni kkonkludiet li kien hemm biżżejjed evidenza li s-sussidjar tal-industrija tal-ħġieġ solari fir-RPĊ kompla tul il-perjodu ta’ investigazzjoni tar-rieżami u li aktarx kien se jkompli fil-futur. Il-Kummissjoni sabet ukoll li t-tħassir tal-miżuri kumpensatorji x’aktarx jirriżulta f’ridirezzjoni ta’ volumi ta’ importazzjonijiet sussidjati tal-prodott taħt rieżami lejn is-suq tal-Unjoni. Il-Kummissjoni kkonkludiet, abbażi tal-fatti disponibbli, li kien hemm probabbiltà qawwija li l-iskadenza tal-miżuri kompensatorji kienet se tirriżulta fit-tkomplija tas-sussidjar.

4. PROBABBILTÀ TA’ KONTINWAZZJONI JEW TA’ RIKORRENZA TA’ DANNU

4.1. Il-produzzjoni tal-Unjoni u l-industrija tal-Unjoni

(130) Il-prodott simili ġie mmanifatturat minn 11-il produttur fl-Unjoni matul il-PIR. Dawn jikkostitwixxu l-“industrija tal-Unjoni” skont l-Artikolu 9(1) tar-Regolament bażiku.

(131) Il-produzzjoni totali tal-Unjoni matul il-PIR ġiet stabbilita għal madwar 12-il miljun m2. Il-Kummissjoni stabbiliet il-figura abbażi tal-informazzjoni disponibbli kollha bħat-talba għal rieżami u r-risposti għall-kwestjonarji tal-kumpaniji inklużi fil-kampjun. Kif indikat fil-premessa (14), il-produtturi tal-Unjoni ntgħażlu fil-kampjun li jirrappreżenta aktar minn 80 % tal-produzzjoni totali tal-Unjoni tal-prodott simili.

4.2. Kumment preliminari

(132) Sabiex tkun imħarsa l-kunfidenzjalità tal-informazzjoni kummerċjalment sensittiva skont l-Artikolu 29 tar-Regolament bażiku, id-data relatata maż-żewġ produtturi tal-Unjoni hija ppreżentata f’forma ta’ indiċi jew firxiet.

4.3. Il-konsum fl-Unjoni

(133) Il-Kummissjoni stabbiliet il-konsum tal-Unjoni billi żiedet il-volum tal-bejgħ tal-industrija tal-Unjoni fis-suq tal-Unjoni mal-importazzjonijiet mir-RPĊ u pajjiżi terzi abbażi taċ-ċifri mill-bażi tad-data 14(6). Il-volum ta’ bejgħ tal-produtturi tal-Unjoni ġew kontroverifikati u aġġornati fejn meħtieġ, f’dak li jirrigwarda l-informazzjoni vverifikata minn produtturi tal-Unjoni fil-kampjun. Il-volumi tal-importazzjonijiet ġew kontroverifikati mad-data mill-Eurostat.

(134) Matul il-perjodu ta’ analiżi l-konsum tal-Unjoni żviluppa kif ġej: Tabella 1 Il-konsum tal-Unjoni 2015 2016 2017 PIR Konsum (1 000 m2) 20 000 - 25 000 17 000 - 22 000 16 000 - 21 000 13 000 - 18 000 Indiċi (2015 = 100) 100 89 84 65 Sors: Talba għal rieżami, il-bażi ta’ data 14(6), Eurostat

(135) Tul il-perjodu ta’ analiżi, il-konsum tal-prodott taħt rieżami fl-Unjoni naqas b’35 %. L-akbar tnaqqis (ta’ 19-il punt perċentwali) seħħ bejn l-2017 u l-PIR. Dan it-tnaqqis seħħ minħabba domanda iżgħar mill-produtturi tal-Unjoni ta’ moduli fotovoltajċi.

(136) Fis-suq tal-Unjoni, il-ħġieġ solari beda jintuża aktar u aktar fis-suq tal-bini tas-serer. Id-domanda (u l-konsum korrespondenti) baqgħet, madankollu, ibbażata fuq il-proġetti u limitata meta mqabbla mal-konsum attwali tal-ħġieġ solari fis-swieq tal-moduli fotovoltajċi jew tal-enerġija termali.

4.4. Importazzjonijiet mir-RPĊ lejn l-Unjoni

4.4.1. Volum ta’ importazzjonijiet mir-RPĊ u sehem mis-suq

(137) Il-Kummissjoni stabbiliet il-volum tal-importazzjonijiet abbażi tal-bażi ta’ data 14(6) u kkontroverifikatu mad-data mill-Eurostat. Is-sehem mis-suq ġie stabbilit abbażi tal-konsum tal-Unjoni kif iddeterminat fit-Tabella 1. Matul il-perjodu ta’ analiżi, l-importazzjonijiet mir-RPĊ fl-UE u s-sehem mis-suq żviluppaw kif ġej: Tabella 2 Volum ta’ importazzjonijiet mir-RPĊ u sehem mis-suq 2015 2016 2017 PIR Volum ta’ importazzjonijiet mir-RPĊ (1 000 m2) 5 133 1 169 1 423 1 208 Indiċi (2015 = 100) 100 23 28 24 Is-sehem mis-suq tal-importazzjonijiet mir-RPĊ (%) 24 6 8 9 Indiċi (2015 = 100) 100 26 33 36 Sors: Talba għal rieżami, il-bażi ta’ data 14(6), Eurostat

(138) Il-volum tal-importazzjonijiet mir-RPĊ naqas tul il-perjodu ta’ analiżi b’76 % minn aktar minn 5 miljun m2 fl-2015 għal 1,2 miljun m2 fil-PIR. Fl-istess perjodu, is-sehem fis-suq; tal-importazzjonijiet mir-RPĊ naqsu minn 24 % għal 9 % (tnaqqis ta’ 64 %). L-akbar tnaqqis fis-sehem mis-suq (74 %) seħħ bejn l-2015 u l-2016, wara l-adozzjoni ta’ miżuri kontra l-assorbiment f’Awwissu 2015 (68), meta r-rata ta’ dazju anti-dumping fil-pajjiż kollu żdiedet minn 25 % għal 67,1 %. Madankollu, mill-2016 sal-PIR, is-sehem mis-suq tal-importazzjonijiet mir-RPĊ żdied bi 3 punti perċentwali biex laħaq 9 % fil-PIR.

4.4.2. Prezzijiet tal-importazzjonijiet mir-RPĊ u t-twaqqigħ tal-prezz

(139) Minħabba n-nuqqas ta’ kooperazzjoni mill-produtturi esportaturi Ċiniżi, il-Kummissjoni stabbiliet il-prezz medju tal-importazzjoni rigward importazzjonijiet mir-RPĊ fuq il-bażi tal-fatti disponibbli f’konformità mal-Artikolu 28 tar-Regolament bażiku, jiġifieri abbażi tal-informazzjoni li hemm fil-bażi ta’ data 14(6). Din id-data ġiet kontroverifikata mad-data mill-Eurostat. Tul il-PIR, il-prezz medju tal-importazzjoni kien ta’ 6,34 EUR/m2. Tabella 3 Il-prezz medju tal-importazzjonijiet mir-RPĊ 2015 2016 2017 PIR Prezz medju tal-importazzjonijiet (EUR/m2) 5,02 7,66 5,79 6,34 Indiċi (2015 = 100) 100 153 115 126 Sors: Il-bażi ta’ data 14(6), Eurostat

(140) Matul il-perijodu ta’ analiżi, il-prezz medju tal-importazzjoni żdied b’26 %. Fl-istess perjodu, il-prezz fis-suq tal-Unjoni żdied bi 19 % (ara t-Tabella 8).

(141) Il-Kummissjoni sabet li l-prezzijiet tal-importazzjoni kienu qed iwaqqgħu l-prezzijiet tal-industrija tal-Unjoni. Iddeterminat it-twaqqigħ tal-prezz tul il-PIR billi qabblet il-prezz tal-bejgħ medju pponderat tal-produtturi tal-Unjoni fil-kampjun lil klijenti mhux relatati fis-suq tal-Unjoni fil-livell ta’ kif joħroġ mill-fabbrika, u l-prezz medju pponderat korrespondenti tal-importazzjonijiet mir-RPĊ, stabbilit fuq bażi ta’ kost, assigurazzjoni, nol (CIF), aġġustat bid-dazju doganali u l-kostijiet ta’ wara l-importazzjoni.

(142) Ir-riżultat tal-paragun kien espress bħala perċentwal tal-fatturat ipotetiku tul il-PIR. Dan inkiseb billi l-prezz tal-bejgħ medju tal-industrija tal-Unjoni ġie mmultiplikat bil-kwantitajiet esportati lejn l-Unjoni. Il-paragun tal-prezzijiet wera marġni ta’ twaqqigħ tal-prezz medju pponderat ta’ madwar 10 % mill-importazzjonijiet mir-RPĊ fuq is-suq tal-Unjoni.

4.5. Importazzjonijiet minn pajjiżi terzi

(143) Il-volum ta’ importazzjonijiet mill-pajjiżi terzi l-oħrajn kollha u s-sehem mis-suq tagħhom żviluppaw kif ġej matul il-perjodu ta’ analiżi: Tabella 4 Importazzjonijiet minn pajjiżi terzi 2015 2016 2017 PIR Importazzjonijiet mill-pajjiżi terzi kollha (1 000 m2) 579 943 1 492 1 704 Indiċi (2015 = 100) 100 163 258 294 Sehem mis-suq tal-importazzjonijiet mill-pajjiżi terzi kollha (%) 3 5 8 12 Indiċi (2015 = 100) 100 183 306 451 Prezz tal-importazzjonijiet mill-pajjiżi terzi kollha (EUR/m2) 6,08 6,37 7,10 7,31 Indiċi (2015 = 100) 100 105 117 120 Importazzjonijiet mill-pajjiżi terzi ewlenin Importazzjonijiet mit-Turkija (1 000 m2) 356 785 478 240 Indiċi (2015 = 100) 100 221 134 67 Sehem mis-suq tal-importazzjonijiet mit-Turkija (%) 2 4 3 2 Indiċi (2015 = 100) 100 248 159 103 Prezz tal-importazzjonijiet mit-Turkija (EUR/m2) 5,97 6,54 6,54 6,38 Indiċi (2015 = 100) 100 110 110 107 Importazzjonijiet mill-Malasja (1 000 m2) / / 691 927 Indiċi (2015 = 100) / / 100 134 Sehem mis-suq tal-importazzjonijiet mill-Malasja (%) / / 4 7 Indiċi (2015 = 100) / / 100 173 Prezz tal-importazzjonijiet mill-Malasja (EUR/m2) / / 8,16 8,43 Indiċi (2015 = 100) / / 100 103 Importazzjonijiet mill-Indja (1 000 m2) 101 130 173 462 Indiċi (2015 = 100) 100 130 172 460 Sehem mis-suq tal-importazzjonijiet mill-Indja (%) 0 1 1 3 Indiċi (2015 = 100) 100 146 204 704 Prezz tal-importazzjonijiet mill-Indja (EUR/m2) 5,51 4,48 5,03 5,43 Indiċi (2015 = 100) 100 81 91 99 Importazzjonijiet mit-Tajwan (1 000 m2) 119 21 98 0 Indiċi (2015 = 100) 100 18 83 0 Sehem mis-suq tal-importazzjonijiet mit-Tajwan (%) 1 0 1 0 Indiċi (2015 = 100) 100 20 98 0 Prezz tal-importazzjonijiet mit-Tajwan (EUR/m2) 6,76 7,59 6,43 4,45 Indiċi (2015 = 100) 100 112 95 66 Importazzjonijiet mill-Ukrajna (1 000 m2) 3 5 40 68 Indiċi (2015 = 100) 100 183 1 477 2 527 Is-sehem mis-suq tal-importazzjonijiet mill-Ukrajna (%) 0 0 0 0 Indiċi (2015 = 100) 100 206 1 754 3 870 Prezz tal-importazzjonijiet mill-Ukrajna (EUR/m2) 5,25 6,27 6,45 7,24 Indiċi (2015 = 100) 100 119 123 138 Sors: il-bażi tad-data tal-Artikolu 14(6)

(144) Il-volumi tal-importazzjonijiet mill-pajjiżi terzi l-oħrajn kollha naqsu b’194 % matul il-perjodu ta’ analiżi. Is-sehem mis-suq ta’ dawn l-importazzjonijiet tul il-PIR kien jirrappreżenta 12 %, żieda minn 3 % fl-2015. Il-pajjiż ewlieni li jesporta lejn l-Unjoni li mhuwiex soġġett għall-miżuri huwa l-Malasja, li daħlet fis-suq fl-2017, iżda kienet diġà laħqet sehem mis-suq ta’ 7 % tul il-PIR. L-esportazzjonijiet Indjani wkoll żdiedu konsiderevolment biex jilħqu sehem mis-suq ta’ 3 % fil-PIR. Is-sehem mis-suq tat-Turkija għadda minn tnaqqis, minn madwar 4 % fl-2016 għal 2 % tul il-PIR. Finalment, il-prezz medju tal-importazzjonijiet kollha minn pajjiżi terzi mhux soġġetti għall-miżuri żdied b’20 % tul il-perjodu ta’ analiżi, biex laħaq 7,31 EUR/m2 tul il-PIR.

(145) Fil-perjodu ta’ analiżi, u bl-eċċezzjoni tal-2016, il-prezz medju tal-importazzjonijiet mill-pajjiżi terzi l-oħrajn kien ogħla mill-prezz medju tal-importazzjonijiet Ċiniżi. Fil-PIR, il-prezz medju tal-importazzjoni tal-produtturi Ċiniżi (6,34 EUR/m2), kien madwar 13 % aktar baxx mill-prezz medju tal-importazzjonijiet minn pajjiżi terzi oħrajn (7,31 EUR/m2).

4.6. Is-sitwazzjoni ekonomika tal-industrija tal-Unjoni

4.6.1. Rimarki ġenerali

(146) F’konformità mal-Artikolu 8(5) tar-Regolament bażiku, il-Kummissjoni eżaminat il-fatturi u l-indiċi ekonomiċi rilevanti kollha li influwenzaw l-istat tal-industrija tal-Unjoni fil-perjodu ta’ analiżi. Biex tiddetermina d-dannu, il-Kummissjoni għamlet distinzjoni bejn l-indikaturi tad-dannu makroekonomiċi u dawk mikroekonomiċi.

(147) Il-Kummissjoni evalwat l-indikaturi makroekonomiċi abbażi ta’ data li tinsab fit-talba għal rieżami u r-risposti vverifikati għall-kwestjonarju. Din id-data kienet relatata mal-produtturi kollha tal-Unjoni u tikkonċerna: il-produzzjoni, il-kapaċità tal-produzzjoni, l-użu tal-kapaċità, il-volum tal-bejgħ, is-sehem mis-suq, it-tkabbir, l-impiegi, il-produttività u l-kobor tal-marġni ta’ sussidju u l-irkupru mis-sussidjar fil-passat.

(148) Il-Kummissjoni vvalutat l-indikaturi makroekonomiċi abbażi ta’ data inkluża fit-tweġibiet verifikati għall-kwestjonarju mill-produtturi tal-Unjoni fil-kampjun. Din id-data kienet relatata mal-produtturi tal-Unjoni fil-kampjun u tikkonċerna: il-prezzijiet medji ta’ kull unità, il-kost unitarju, il-kostijiet lavorattivi medji, l-inventarji, il-profittabilità, il-fluss tal-flus, l-investimenti u r-redditu fuq l-investiment, u l-kapaċità ta’ ġenerazzjoni tal-kapital. Iż-żewġ settijiet ta’ data nstabu li kienu rappreżentattivi tas-sitwazzjoni ekonomika tal-industrija tal-Unjoni.

4.6.2. Indikaturi makroekonomiċi

4.6.2.1. Il-produzzjoni, il-kapaċità tal-produzzjoni u l-użu tal-kapaċità

(149) Il-Kummissjoni stabbiliet il-volum u l-kapaċità ta’ produzzjoni abbażi tad-data fit-talba għal rieżami. Din id-data ġiet kontroverifikata u aġġornata fejn kien hemm bżonn rigward l-informazzjoni verifikata mill-produtturi tal-Unjoni fil-kampjun.

(150) Il-produzzjoni totali tal-Unjoni, il-kapaċità ta’ produzzjoni u l-użu tal-kapaċità żviluppaw kif ġej matul il-perjodu ta’ analiżi: Tabella 5 Il-produzzjoni, il-kapaċità tal-produzzjoni u l-użu tal-kapaċità 2015 2016 2017 PIR Volum tal-produzzjoni (1 000 m2) 15 000 - 18 000 15 000 - 18 000 15 000 - 18 000 11 000 - 14 000 Indiċi (2015 = 100) 100 103 99 74 Kapaċità tal-produzzjoni (1 000 m2) 38 000 - 42 000 38 000 - 42 000 36 000 - 41 000 33 000 - 38 000 Indiċi (2015 = 100) 100 102 95 89 L-użu tal-kapaċità (%) 35-43 35-43 36-44 30-37 Indiċi (2015 = 100) 100 101 104 83 Sors: Talba għal rieżami, it-tweġibiet ivverifikati għall-kwestjonarji

(151) It-titjib fil-volum tal-produzzjoni, il-kapaċità u l-użu tal-kapacità bejn l-2015 u l-2016 kien jikkorrespondi għall-impożizzjoni ta’ dazji anti-dumping ogħla wara r-riinvestigazzjoni ta’ assorbiment (69) filwaqt li t-tnaqqis wara dik id-data segwa tnaqqis fil-konsum tal-Unjoni kif deskritt fil-premessa (134).

(152) Fl-2016, il-produzzjoni totali tal-Unjoni żdiedet bi 3 % qabel ma naqset għal sentejn konsekuttivi, liema tnaqqis kien ta’ 26 % bejn l-2015 u l-PIR. Seħħet xejra simili fir-rigward tal-kapaċità tal-produzzjoni u l-użu tal-kapaċità tal-industrija tal-Unjoni. Raġuni importanti għal dan it-tnaqqis kienet il-falliment ta’ produttur kbir tal-Unjoni fl-2017 (Ducatt, li fl-2015 kienet tirrappreżenta madwar 20 % tal-produzzjoni tal-Unjoni u madwar 15 % tal-kapaċità).

4.6.2.2. Il-volum tal-bejgħ u s-sehem mis-suq fl-Unjoni

(153) Il-Kummissjoni stabbiliet il-volum tal-bejgħ abbażi tad-data fit-talba għal rieżami. Din id-data ġiet kontroverifikata u aġġornata fejn kien hemm bżonn rigward l-informazzjoni verifikata mill-produtturi tal-Unjoni fil-kampjun. Il-bejgħ u s-sehem mis-suq tal-industrija tal-Unjoni fl-Unjoni evolvew kif ġej tul il-perjodu ta’ analiżi: Tabella 6 Il-volum tal-bejgħ u s-sehem mis-suq fl-Unjoni 2015 2016 2017 PIR Volum ta ’ bejgħ (1 000 m2) 14 000 - 17 000 15 000 - 18 000 14 000 - 17 000 9 000 - 12 000 Indiċi (2015 = 100) 100 108 97 71 Sehem mis-suq (%) 73 89 84 79 Indiċi (2015 = 100) 100 122 115 108 Sors: Talba għal rieżami, tweġibiet ivverifikati għall-kwestjonarji, il-bażi ta’ data 14(6), Eurostat

(154) Bejn l-2015 u l-2016, il-volum ta’ bejgħ tal-industrija tal-Unjoni żdied bi 8 %. Fl-2017, naqas bi 11 % sena wara sena u spiċċa 3 % taħt il-livell tal-2015. Fil-PIR, it-tnaqqis fil-bejgħ tal-industrija tal-Unjoni kien aktar sinifikanti u spiċċa 29 % taħt il-livelli tal-2015 tul il-PIR. F’termini ta’ sehem mis-suq, ix-xejra hija simili, iżda l-industrija tal-Unjoni żiedet is-sehem mis-suq tagħha minn 73 % fl-2015 għal 79 % fil-PIR minħabba t-tnaqqis ta’ 35 % fil-konsum tal-Unjoni fl-istess perjodu (ara t-Tabella 1).

4.6.2.3. Tkabbir

(155) Bejn l-2015 u l-PIR, il-konsum tal-ħġieġ solari naqas b’35 %. It-tnaqqis fil-konsum kellu impatt negattiv fuq il-produzzjoni u l-volum ta’ bejgħ tal-industrija tal-Unjoni. Madankollu, il-volum tal-produzzjoni naqas biss b’26 %, u l-volum ta’ bejgħ b’29 %. Is-sehem mis-suq tal-industrija tal-Unjoni bil-kontra, żdied bi 8 %.

4.6.2.4. L-impjiegi u l-produttività

(156) Il-Kummissjoni stabbiliet id-data relatata mal-impjiegi u l-produttività abbażi tad-data fit-talba għal rieżami. Din id-data ġiet kontroverifikata u aġġornata fejn kien hemm bżonn rigward l-informazzjoni verifikata mill-produtturi tal-Unjoni fil-kampjun. Il-perjodu ta’ analiżi għadda minn evoluzzjoni tal-impjiegi u l-produttività fl-industrija tal-Unjoni, kif ġej: Tabella 7 L-impjiegi u l-produttività 2015 2016 2017 PIR L-għadd ta’ impjegati (ekwivalenti għal full-time) 546 514 458 403 Indiċi (2015 = 100) 100 94 84 74 Produttività (m2/employee) 29 896 32 840 35 189 29 917 Indiċi (2015 = 100) 100 110 118 100 Sors: Talba għal rieżami, l-Eurostat, it-tweġibiet ivverifikati għall-kwestjonarji

(157) Matul il-perjodu ta’ analiżi, l-impjiegi fl-industrija tal-Unjoni naqsu b’26 %. Dan it-tnaqqis jikkorrespondi għal tnaqqis ta’ 29 % tal-produzzjoni fl-istess perjodu (ara t-Tabella 5).

4.6.2.5. Kobor tas-sussidjar u rkupru minn sussidjar passat

(158) Kif spjegat fit-Taqsima 4.4, is-sehem mis-suq tal-importazzjonijiet Ċiniżi żdied mill-2016 biex laħaq 9 % fil-PIR. Is-sussidjar kompla matul il-perjodu ta’ investigazzjoni tar-rieżami f’livell sinifikanti, kif spjegat fit-Taqsima 3 hawn fuq, u l-prezzijiet tal-produtturi esportaturi Ċiniżi komplew iwaqqgħu l-prezzijiet tal-bejgħ tal-industrija tal-Unjoni għal livell sinifikanti.

(159) L-analiżi tal-indikaturi tad-dannu turi li r-rata ogħla tad-dazji imposta fl-2015 wara investigazzjoni mill-ġdid kontra l-assorbiment kellha impatt pożittiv fuq l-industrija tal-Unjoni li rkuprat mis-sussidjar tal-imgħoddi. Madankollu, l-importazzjonijiet issussidjati komplew jitfgħu pressjoni fuq l-industrija tal-Unjoni. L-impatt kombinat tal-volum dejjem akbar ta’ importazzjonijiet bi prezz baxx sussidjati mir-RPĊ u l-marġnijiet attwali tas-sussidjar ma ppermettewx lill-industrija tal-Unjoni tirkupra bis-sħiħ mis-sussidjar tal-passat.

4.6.3. Indikaturi mikroekonomiċi

4.6.3.1. Il-prezzijiet

(160) Il-prezzijiet medji tal-bejgħ tal-industrija tal-Unjoni lil klijenti mhux relatati fl-Unjoni żviluppaw kif ġej matul il-perjodu ta’ analiżi: Tabella 8 Prezz tal-bejgħ u l-kost tal-produzzjoni 2015 2016 2017 PIR Il-prezz ta’ unità fis-suq tal-Unjoni (EUR/m2) 5-8 6-9 7-10 7-10 Indiċi (2015 = 100) 100 111 117 119 Kost ta’ unità tal-produzzjoni (EUR/m2) 5-8 5-8 5-8 5-8 Indiċi (2015 = 100) 100 96 94 98 Sors: Tweġibiet għall-kwestjonarju vverifikati

(161) Tul il-perjodu ta’ analiżi, il-prezzijiet medji unitarji tal-bejgħ għal kull metru kwadru żdiedu bi 19 %. Il-kostijiet tal-produzzjoni, mill-banda l-oħra, baqgħu bejn wieħed u ieħor stabbli.

4.6.3.2. Kostijiet tax-xogħol

(162) Il-kostijiet medji tax-xogħol tal-industrija tal-Unjoni żviluppaw kif ġej tul il-perjodu ta’ analiżi: Tabella 9 Kostijiet tax-xogħol 2015 2016 2017 PIR Kostijiet lavorattivi medji għal kull impjegat (EUR) 36 259 38 171 40 781 42 931 Indiċi (2015 = 100) 100 105 112 118 Sors: Tweġibiet għall-kwestjonarju vverifikati

(163) Bejn l-2015 u l-PIR, il-kostijiet lavorattivi medji għal kull impjegat tal-produtturi tal-Unjoni inklużi fil-kampjun żdiedu bi 18 %.

4.6.3.3. Inventarji

(164) Il-livelli tal-istokk tal-industrija tal-Unjoni żviluppaw kif ġej tul il-perjodu ta’ analiżi: Tabella 10 Inventarji 2015 2016 2017 PIR Stokkijiet tal-għeluq (1 000 m2) 1 200 - 1 500 1 300 - 1 600 1 300 - 1 600 1 400 - 1 700 Indiċi (2015 = 100) 100 125 131 132 L-istokks tal-għeluq bħala perċentwal tal-produzzjoni (%) 12,5 14,4 13,7 16,2 Indiċi (2015 = 100) 100 115 109 129 Sors: Tweġibiet għall-kwestjonarju vverifikati

(165) Il-livelli tal-istokk żdiedu bi 32 % f’termini assoluti u b’29 % f’termini relattivi tul il-perjodu ta’ analiżi. Madankollu, fid-dawl tad-differenzi tal-prodott taħt rieżami f’dak li jirrigwarda d-daqs, id-disinni, kisi eċċ. għal kull klijent, il-produtturi tal-Unjoni fil-kampjun ipproduċew biss skont l-ordni. Għalhekk, l-inventarji ta’ dawn il-kumpanijirreġistraw il-prodotti li l-produzzjoni tagħhom kienet mifruxa matul is-sena partikolari iżda li kienu ddedikati għal klijent speċifiku li kienu se jinbigħulu aktar tard.

4.6.3.4. Il-profittabilità, il-fluss tal-flus, l-investimenti, ir-redditu fuq l-investiment u l-kapaċità li jiġi ġġenerat il-kapital

(166) Il-profittabbiltà, il-fluss tal-flus, l-investimenti u r-redditu fuq l-investimenti tal-industrija tal-Unjoni żviluppaw kif ġej matul il-perjodu ta’ analiżi: Tabella 11 Profitt, fluss ta’ flus, investimenti, redittu fuq l-investiment 2015 2016 2017 PIR Il-profittabbiltà tal-bejgħ fl-Unjoni lil klijenti mhux relatati (% tal-fatturat mill-bejgħ) -10 - 0 5 - 15 5 - 15 5 - 15 Indiċi (2015 = 100) -100 192 236 214 Fluss tal-flus (EUR 1 000 ) 2 000 - 5 000 10 000 - 13 000 15 000 - 18 000 13 000 - 16 000 Indiċi (2015 = 100) 100 437 581 465 Investimenti (1 000 EUR) 4 000 -7 000 0-3 000 1 000 -4 000 1 000 -4 000 Indiċi (2015 = 100) 100 12 23 25 Redditu fuq l-investimenti (% ta’ assi netti) -10-0 20-30 40-50 30-40 Indiċi (2015 = 100) -100 355 549 481 Sors: Tweġibiet għall-kwestjonarju vverifikati

(167) Il-Kummissjoni stabbiliet il-profittabilità tal-produtturi tal-Unjoni fil-kampjun billi esprimiet il-profitt nett qabel it-taxxa tal-bejgħ tal-prodott simili lil klijenti mhux relatati fl-Unjoni bħala perċentwal tal-fatturat ta’ dan il-bejgħ. Tul il-perjodu ta’ analiżi, il-profittabilità tal-industrija tal-Unjoni żdiedet minn [-10 % - 0 %] għal [5 % - 15 %] filwaqt li l-fluss tal-flus tjieb bi 365 %. L-investimenti nominali naqsu b’75 % matul il-perjodu ta’ analiżi. Ir-redditu fuq l-investiment, espress bħala perċentwal tal-valur kontabilistiku nett tal-assi fissi, żdied bis-saħħa tul il-perjodu ta’ analiżi.

(168) Ix-xejra tal-fluss tal-flus, li hija l-kapaċità ta’ industrija li tiffinanzja l-attivitajiet tagħha stess, kienet pożittiva matul il-perjodu kkonċernat. Minħabba t-titjib fil-profittabbiltà u l-fluss tal-flus, il-kapaċità tal-industrija tal-Unjoni li tiġġenera l-kapital żdiedet konsiderevolment bejn l-2015 u l-PIR.

4.6.4. Konklużjoni dwar id-dannu

(169) Fil-perjodu ta’ analiżi, l-indikaturi ekonomiċi tal-industrija tal-Unjoni kienu influwenzati minn tnaqqis fil-konsum tal-Unjoni ta’ ħġieġ solari b’35 % bejn l-2015 u l-PIR.

(170) Minkejja t-tnaqqis fil-konsum, l-industrija tal-Unjoni żammet, bejn l-2015 u l-2017, volum ta’ produzzjoni relattivament stabbli. Il-volum tal-produzzjoni naqas ferm iktar (b’25 %) bejn l-2017 u l-PIR. Is-sehem mis-suq tal-industrija tal-Unjoni għadda minn 73 % fl-2015 għal 79 % fil-PIR.

(171) Minkejja t-tnaqqis inizjali tas-sehem mis-suq tal-importazzjonijiet Ċiniżi wara l-miżuri kontra l-assorbiment f’Awwissu 2015, is-sehem mis-suq tal-importazzjonijiet Ċiniżi baqa’ relattivament sinifikanti fil-PIR (9 %).

(172) L-indikaturi makroekonomiċi kienu rifless tal-fraġilità tal-industrija tal-Unjoni. Dawn tjiebu wara l-adozzjoni tal-miżuri kontra l-assorbiment fl-2015, iżda sussegwentement iddeterjoraw minħabba l-konsum imdgħajjef tal-Unjoni. Kif spjegat qabel fit-Taqsima 4.6, din ix-xejra tista’ tiġi osservata fir-rigward tal-produzzjoni/kapaċità ta’ produzzjoni, l-użu tal-kapaċità, il-volum tal-bejgħ, is-sehem mis-suq u l-produttività tal-Unjoni. L-għadd ta’ impjegati naqas b’rata stabbli tul il-perjodu ta’ analiżi.

(173) L-indikaturi mikroekonomiċi, għall-kuntrarju, juru sitwazzjoni li qed titjieb għall-industrija tal-Unjoni. Fil-perjodu ta’ analiżi, il-kost ta’ unità tal-produzzjoni kien stabbli filwaqt li l-prezzijiet fis-suq tal-Unjoni telgħu. Din is-sitwazzjoni pożittiva ġiet riflessa fil-profittabbiltà, li żdiedet minn [-10 % -0 %] fl-2015 għal [5 % -15 %] fil-PIR.

(174) Abbażi ta’ dan, il-Kummissjoni qieset li l-industrija tal-Unjoni fil-biċċa l-kbira rkuprat mid-dannu materjali maħluq mill-importazzjonijiet issussidjati mir-RPĊ skont it-tifsira tal-Artikolu 8(4) tar-Regolament bażiku. Madankollu, fid-dawl tal-konsum imnaqqas tal-Unjoni u s-sehem mis-suq relattivament kbir tal-importazzjonijiet sussidjati Ċiniżi, is-sitwazzjoni tal-industrija tal-Unjoni baqgħet fraġli.

5. IL-PROBABBILTÀ TA’ RIKORRENZA TAD-DANNU

5.1. Kummenti preliminari

(175) Minħabba li l-industrija tal-Unjoni ma komplietx issofri dannu materjali, il-Kummissjoni eżaminat jekk kienx hemm probabbiltà ta’ rikorrenza ta’ dannu fil-każ li l-miżuri jiskadu, f’konformità mal-Artikolu 18(2) tar-Regolament bażiku.

(176) Biex tkun stabbilita l-probabbiltà ta’ rikorrenza tad-dannu, ġew analizzati l-elementi li ġejjin: il-kapaċità tal-produzzjoni u l-kapaċità żejda fir-RPĊ u l-attraenza tas-suq tal-Unjoni.

(177) Minħabba li ma kienx hemm kooperazzjoni min-naħa tal-produtturi esportaturi Ċiniżi, l-analiżi tal-kapaċitajiet tal-produzzjoni u l-kapaċità żejda fir-RPĊ kienet ibbażata fuq il-fatti disponibbli f’konformità mal-Artikolu 28 tar-Regolament bażiku. F’dan ir-rigward, il-Kummissjoni qagħdet fuq il-bażi tad-data 14(6), l-Eurostat, u l-evidenza ppreżentata mill-applikant fit-talba għal rieżami.

(178) Il-Kummissjoni analizzat aktar l-effetti fuq l-industrija tal-Unjoni tar-rikorrenza probabbli tal-importazzjonijiet sussidjati. L-analiżi qieset ukoll iż-żieda probabbli futura fil-konsum tal-ħġieġ solari fl-Unjoni, u l-qagħda profittabbli tal-industrija tal-Unjoni fi tmiem il-perjodu ta’ analiżi.

5.2. Probabbiltà ta’ ridirezzjoni tal-importazzjonijiet sussidjati lejn is-suq tal-Unjoni fil-każ li l-miżuri jiskadu

5.2.1. Il-kapaċità tal-produzzjoni u l-kapaċitajiet ta’ riżerva fir-RPĊ

(179) Iċ-Ċina hija l-akbar produttur tal-ħġieġ solari fid-dinja. Mill-2015 ’l hawn, il-kapaċità ta’ produzzjoni tagħha kibret sostanzjalment minn 460 miljun m2 fl-2015 għal kważi 770 miljun m2 fil-PIR. Tali kapaċità kienet tisboq bil-kif il-konsum domestiku, li kien influwenzat negattivament mill-2018 mill-politika “531” tal-gvern Ċiniż imsemmija fil-premessa (32).

(180) Fl-istess ħin, l-evidenza turi li l-kapaċitajiet ta’ xi wħud mill-produtturi esportaturi Ċiniżi qed jespandu (70).

5.2.2. L-attraenza tas-suq tal-Unjoni

(181) Is-suq tal-Unjoni għandu daqs relattivament kbir u hemm probabbiltà ta’ tkabbir futur (71). Minkejja t-tnaqqis inizjali bejn l-2015 u l-2016, mill-2016, l-importazzjonijiet tal-produtturi esportaturi Ċiniżi kienu qed jikbru u laħqu 9 % fil-PIR. Dan juri li minkejja l-miżuri fis-seħħ, is-suq tal-Unjoni baqa’ attraenti għall-produtturi esportaturi Ċiniżi.

(182) Barra minn hekk, fil-PIR, il-prezzijiet tal-Unjoni kienu ogħla meta mqabblin mal-prezzijiet tal-importazzjonijiet Ċiniżi attwali (ara t-Tabelli 4 u 9). Il-prezzijiet tal-importazzjoni Ċiniżi kienu ferm taħt il-prezzijiet tal-bejgħ tal-industrija tal-Unjoni tul il-PIR. Dan jagħmel is-suq tal-Unjoni attraenti f’dak li jirrigwarda l-prezzijiet. Għaldaqstant, huwa probabbli ħafna li, jekk il-miżuri jiskadu, l-esportazzjonijiet Ċiniżi jimxu tajjeb fil-konsum tal-Unjoni sempliċement bis-saħħa tal-prezzijiet baxxi tagħhom.

(183) Barra minn hekk, il-miżuri tad-difiża tal-kummerċ kontra l-importazzjonijiet tal-prodott taħt rieżami fl-Indja u fit-Turkija, fi swieq importanti oħra, jillimitaw il-possibbiltajiet tal-produtturi esportaturi Ċiniżi li jesportaw lil dawn il-pajjiżi u jkomplu jżidu l-attraenza tas-suq tal-Unjoni, li dawn l-esportazzjonijiet jistgħu jiġu ridiretti lejh fil-każ li l-miżuri fuq l-importazzjonijiet tal-ħġieġ solari fl-Unjoni ma jiġġeddux.

5.2.3. Konklużjoni

(184) Minħabba l-kapaċitajiet żejda kbar fiċ-Ċina, l-attraenza tas-suq tal-Unjoni u l-prezzijiet relattivament għoljin tal-Unjoni, huwa probabbli li, jekk il-miżuri jiskadu, jiġu esportati volumi sinifikanti ta’ ħġieġ solari Ċiniż issussidjat lejn l-Unjoni bi prezzijiet li jkunu ferm anqas mill-prezzijiet tal-industrija tal-Unjoni.

5.3. L-effett fuq is-sitwazzjoni tal-industrija tal-Unjoni

(185) Il-Kummissjoni eżaminat kif l-indikaturi tad-dannu aktarx jintlaqtu jekk il-miżuri jitħallew jiskadu.

(186) Skont il-produtturi tal-Unjoni, iż-żieda probabbli tal-importazzjonijiet sussidjati miċ-Ċina jkollha effett negattiv qawwi fuq is-sitwazzjoni finanzjarja tagħhom. Fil-fehma tagħhom, l-utenti aktarx jibdew jixtru ħġieġ solari bi prezz baxx miċ-Ċina minflok ma jżommu l-industrija tal-Unjoni bħala l-fornitur ewlieni tagħhom. Kienu tal-fehma li l-bejgħ tal-ħġieġ solari mibjugħ lill-klijenti tagħhom kien bħala konsegwenza jonqos bejn 30 % u 75 % skont il-kumpanija u l-klijent. Abbażi tal-offerti tal-prezz Ċiniżi għad-dispożizzjoni tagħhom, qiesu li kien ikun hemm pressjoni fuq il-prezzijiet tal-industrija tal-Unjoni, li konsegwentement kienu jonqsu b’0,9-2,6 EUR/m2 skont il-klijent u l-prodott. Barra minn hekk, il-produtturi tal-Unjoni qiesu li l-ħġieġ ortikulturali kien se jintlaqat inqas minħabba li l-ħġieġ solari li jintuża għall-bini tas-serer jinqata’ f’forma speċifika, l-ordnijiet ikunu skont il-proġett, u l-konsenja f’waqtha għandha rwol imporanti.

(187) Abbażi ta’ dawn is-suppożizzjonijiet, l-industrija tal-Unjoni pprevediet xenarji differenti tal-impatt probabbli tal-iskadenza tal-miżuri fuq is-sitwazzjoni finanzjarja tagħhom u ssimulat l-effett tat-tnaqqis tal-bejgħ u/jew tal-prezz fuq l-istruttura tal-kostijiet tagħhom. Wieħed minn dawn ix-xenarji qies it-tkabbir previst tas-suq. Fix-xenarji differenti kollha, is-simulazzjonijiet urew li l-iskadenza tal-miżuri tirriżulta f’telf konsiderevoli tal-industrija tal-Unjoni.

(188) Il-Kummissjoni vvalutat ix-xenarji ta’ hawn fuq biex tara kinux realistiċi. Bejn l-2009 u l-2012 (jiġifieri qabel l-impożizzjoni tal-miżuri), l-importazzjonijiet tal-ħġieġ solari fl-Unjoni sparaw minn 1,2 miljun m2 fl-2009 għal 8,35 miljun m2 fl-2012. Iż-żieda qawwija fl-importazzjonijiet bi prezz baxx wasslet għal tnaqqis fil-prezzijiet, tnaqqis fis-sehem mis-suq, u deterjorament tal-profittabbiltà tal-industrija tal-Unjoni, u wasslet biex l-industrija tal-Unjoni ssofri dannu materjali (72).

(189) F’dan il-kuntest, il-Kummissjoni analizzat l-impatt probabbli tal-importazzjonijiet bi prezz baxx fuq is-sitwazzjoni attwali tal-industrija tal-Unjoni billi ħadet, bħala l-punt tat-tluq, l-informazzjoni vverifikata tal-produtturi tal-Unjoni. Kienet tal-fehma li jekk l-importazzjonijiet ta’ ħġieġ solari Ċiniżi bi prezz baxx kellhom jerġgħu jitfaċċaw fis-suq tal-Unjoni, potenzjalment l-ewwel jiksbu s-sehem mis-suq għad-detriment tal-industrija tal-Unjoni, qabel ma jieħdu s-sehem mis-suq tal-esportazzjonijiet mill-produtturi ta’ pajjiżi terzi lejn l-Unjoni.

(190) F’dan il-kuntest, il-Kummissjoni analizzat l-impatt probabbli tal-importazzjonijiet bi prezz baxx fuq is-sitwazzjoni attwali tal-industrija tal-Unjoni billi ħadet, bħala l-punt tat-tluq, l-informazzjoni vverifikata tal-produtturi tal-Unjoni. Hija assumiet, abbażi ta’ dak li ġie osservat fl-investigazzjoni oriġinali, li jekk l-importazzjonijiet ta’ ħġieġ solari Ċiniżi kellhom jerġgħu jiżdiedu fis-suq tal-Unjoni, potenzjalment l-ewwel jiksbu s-sehem mis-suq għad-detriment tal-industrija tal-Unjoni, qabel ma jieħdu s-sehem mis-suq tal-esportazzjonijiet mill-produtturi ta’ pajjiżi terzi lejn l-Unjoni.

(191) Fuq din il-bażi, il-Kummissjoni kkalkulat li jekk l-importazzjonijiet Ċiniżi bi prezz baxx jiżdiedu bi 3,5 miljun m2 għad-detriment tal-bejgħ tal-Unjoni, it-tnaqqis konsegwenti fil-produzzjoni tal-Unjoni u ż-żieda konsegwenti fil-kost ta’ unità tal-produzzjoni minħabba l-ispejjeż fissi tirriżulta fi tnaqqis tal-profittabbiltà għall-industrija tal-Unjoni sal-punt ta’ ekwilibriju (jiġifieri meta d-dħul ikun daqs it-total tal-ispejjeż fissi u varjabbli).

(192) Dan il-kalkolu huwa konservattiv. Minħabba l-kapaċità tal-produzzjoni kbira tal-kumpaniji Ċiniżi u l-prezzijiet baxxi li għandhom bħalissa, li huma ferm anqas mill-prezzijiet tal-industrija tal-Unjoni, huwa probabbli li l-produtturi esportaturi Ċiniżi jesportaw volumi akbar minn 3,5 miljun m2 u li jimbuttaw il-prezzijiet tal-Unjoni ’l isfel, li jirriżulta f’aktar telf u sitwazzjoni dannuża għall-Industrija tal-Unjoni.

(193) Barra minn hekk, minħabba li l-industrija tal-Unjoni ma tipproduċix biex taħżen, trid tkun organizzata skont il-kuntratti jew l-ordnijiet mingħand il-klijenti (ara t-Taqsima 4.6.3.3, Inventarji). Għaldaqstant, kwalunkwe tnaqqis sinifikanti fil-volumi tal-bejgħ tal-kumpaniji jista’ jwassal għal telf insostenibbli u għall-falliment.

5.4. Konklużjoni dwar il-probabbiltà ta’ rikorrenza ta’ dannu għall-industrija tal-Unjoni

(194) Għaldaqstant, il-Kummissjoni kkonkludiet li l-iskadenza tal-miżuri fuq l-importazzjonijiet mir-RPĊ aktarx twassal għal rikorrenza ta’ dannu materjali għall-industrija tal-Unjoni fi żmien qasir.

6. L-INTERESS TAL-UNJONI

(195) Skont l-Artikolu 31 tar-Regolament bażiku, il-Kummissjoni eżaminat jekk setgħetx tikkonkludi b’mod ċar li ma kienx fl-interess tal-Unjoni li tadotta miżuri f’dan il-każ, minkejja d-determinazzjoni tar-rikorrenza probabbli tas-sussidjar dannuż. Id-determinazzjoni tal-interess tal-Unjoni kienet ibbażata fuq l-apprezzament ta’ kull wieħed mill-bosta interessi involuti, inklużi dawk tal-industrija tal-Unjoni u tal-utenti.

6.1. Interessi tal-industrija tal-Unjoni

(196) Ġie konkluż fil-premessa (194) li l-industrija tal-Unjoni aktarx tesperjenza deterjorament serju tas-sitwazzjoni tagħha fil-każ li l-miżuri kumpensatorji jitħallew jiskadu. Għaldaqstant, il-kontinwazzjoni tal-miżuri tkun ta’ benefiċċju għall-industrija tal-Unjoni, u tippermettilha żżom il-volum ta’ bejgħ, is-sehem mis-suq, u l-profittabbiltà tagħha, u biex tkompli ttejjeb is-sitwazzjoni ekonomika tagħha.

(197) B’kuntrast, jekk il-miżuri ma jitkomplewx, aktarx tiġi skattata żieda konsiderevoli ta’ importazzjonijiet Ċiniżi fis-suq tal-Unjoni bi prezzijiet sussidjati u mwaqqgħin, li jwasslu għal rikorrenza tad-dannu għall-industrija tal-Unjoni u jheddu l-vijabbiltà tagħha.

6.2. L-interess tal-utenti

(198) Ġew ikkuntattjati aktar minn 40 utent fl-istadju tal-bidu. Erba’ utenti rrispondew għall-kwestjonarju.

(199) Bosta utenti tal-ħġieġ solari (produtturi tal-moduli fotovoltajċi u fototermiċi) esprimew l-oppożizzjoni tagħhom għat-tkomplija tal-miżuri.

(200) L-argumenti tal-utenti kienu marbuta mal-kostijiet ta’ produzzjoni ogħla, l-abbiltà tal-produtturi tal-ħġieġ solari li jlaħħqu mad-domanda, l-investiment ippjanat għall-produzzjoni tal-pannelli solari u l-aspetti ambjentali. Qalu wkoll li wara li ntemmew d-dazji anti-dumping u kompensatorji fuq l-importazzjonijiet ta’ moduli u ċelloli fotovoltajċi miċ-Ċina, l-industrija tal-Unjoni kienet sofriet minn kompetizzjoni inġusta miċ-Ċina. L-utenti qiesu li kienet inġusta li filwaqt li ma hemm l-ebda miżura ta’ difiża tal-kummerċ fis-seħħ fuq iċ-ċelloli u l-moduli solari, l-importazzjoni ta’ wieħed mill-komponenti tal-moduli fotovoltajċi, il-ħġieġ solari, għadha soġġetta għad-dazji (73). Wara d-divulgazzjoni, EU ProSun tenniet li kien hemm nuqqas ta’ approċċ koerenti lejn is-settur. Filwaqt li l-miżuri fuq l-importazzjonijiet tal-moduli u ċ-ċelloli solari skadew, il-Kummissjoni kienet lesta li żżomm il-miżuri fuq il-ħġieġ solari. B’mod simili, wara d-divulgazzjoni, l-assoċjazzjoni industrijali solari tal-Unjoni, ESMC, qalet li ż-żamma tad-dazji tal-importazzjoni fuq il-ħġieġ solari kienet tkun diffiċli għall-manifatturi tal-moduli solari attwali tal-Unjoni minħabba li żżid il-kostijiet tagħhom għall-ħġieġ, filwaqt li l-moduli importati fl-Unjoni mhumiex soġġetti għal tali tariffi, saħansitra meta jintuża ħġieġ Ċiniż.

(201) Il-Kummissjoni fakkret li n-nuqqas ta’ kontinwazzjoni tal-miżuri kontra l-moduli solari f’Settembru 2018 ma tissarrafx fi dritt tal-produtturi tal-moduli solari li l-miżuri fuq il-prodotti aktar ’il fuq fil-katina ta’ attivitajiet jieqfu wkoll. Pjuttost, f’konformità mal-Artikolu 31 tar-Regolament bażiku, il-Kummissjoni għandha tagħmel test tal-interess tal-Unjoni għal kull investigazzjoni abbażi tal-merti tagħha. Il-Kummissjoni għalhekk ivverifikat jekk it-tkomplija tal-miżuri fuq il-ħġieġ solari jkollhomx effett negattiv sproporzjonat fuq l-utenti kif spjegat fid-dettall aktar ’il quddiem.

6.2.1. Kostijiet tal-produzzjoni

(202) Bosta utenti argumentaw li l-miżuri kellhom effett negattiv fuq in-negozju tagħhom minħabba li żiedu l-kostijiet tal-produzzjoni tagħhom. Il-fatt li kellhom iħallsu prezzijiet ogħla mill-kompetituri tagħhom barra l-Unjoni fil-fehma tagħhom kien jikkostitwixxi żvantaġġ kompetittiv dirett għall-produtturi tal-panneli solari tal-Unjoni fil-konfront tal-panneli solari impurtati. L-utenti argumentaw ukoll li filwaqt li l-bosta komponenti tal-moduli fotovoltajċi raħsu sew fl-aħħar snin, il-prezz tal-ħġieġ solari baqa’ fl-istess livell u għaldaqstant il-kost relattiv tiegħu fil-moduli fotovoltajċi nfushom żdied. Għalhekk, il-ħġieġ solari issa jikkostitwixxi t-tieni l-akbar fattur tal-kostijiet fil-pannell solari.

(203) Barra minn hekk, l-utenti nnutaw li, minkejja li l-maġġoranza tal-moduli li jipproduċu huma hekk imsejħa moduli tal-“ħġieġ/fojl”, jiġifieri bil-parti ta’ quddiem tal-ħġieġ u l-fojl tal-plastik fuq wara, kulma jmur qed jipproduċu moduli tal-“ħġieġ/ħ